
הכנסת החמש-עשרה                                                                                              נוסח לא מתוקן
מושב חמישי

פרוטוקול מס' 462
מישיבת ועדת הכספים
יום רביעי, ה' בשבט התשס"ג (8 בינואר 2003), שעה 10:00


סדר-היום:		(1)  צו הריבית (קביעת שיעור הריבית המכסימלי) (תיקון), התשס"ג-2002.

			(2)  תקנות פסיקת ריבית והצמדה (קביעת שיעור הריבית ודרך חישובה),
			      התשס"ג-2002.

			(3)  תקנות הפיקוח על עסקי ביטוח (דרכי השקעת ההון והקרנות וניהול

			            (נוסח לא משולב).

נכחו:

	חברי הוועדה:	יעקב ליצמן - היו"ר

			דוברת			- משרד האוצר
			אלדר דוכן		- משרד האוצר
			אבי נוב			- משרד המשפטים

			חיים פריליכמן		- מנכ"ל "טפחות", יו"ר הבנקים למשכנתאות
			טלי טל			- עו"ד, בנק לאומי

	נושאים 5, 6 ו-7:	טלי ירון-אלדר		- נציבת מס הכנסה
			טליה דולן-גדיש		- היועמ"ש, אגף כלכלה והכנסות המדינה,
						   משרד האוצר
			יעל ייטב			- עו"ד, נציבות מס הכנסה, משרד האוצר
			טארק בשיר		- רו"ח ועו"ד, משרד משפטים
			חיים הוזמן		- רו"ח, בנק לאומי
			סאמר חג' אחמד		- שתי"ל
			מאהר בחוס		- שתי"ל
			שבתאי עזריאל		- יו"ר עמותת נמ"ר (נפגעי מס רכוש)






מנהל הוועדה:		טמיר כהן
ע' ליועצת המשפטית:	שגית אפיק
קצרנית:			חפציבה צנעני

צו הריבית (קביעת שיעור הריבית המכסימלי) (תיקון), התשס"ג-2002



היו"ר יעקב ליצמן:

	אני פותח את הישיבה. אנו עוברים לסעיף הראשון בסדר-היום, נושאי מס הכנסה יידחו לשעה יותר מאוחרת. מס הכנסה ביקש לדחות זאת בעוד שעה, ונציגיו יגיעו בשעה 11:00. טלי ירון-אלדר היתה באיזה שהוא מקום שהיא לא יכולה היתה להתפנות, התחשבתי בה ואמרתי שאסדר את סדר-היום קצת אחרת. אני מודיע זאת בתחילת הישיבה. אני מניח, שיש הרבה דברים מעניינים בכנסת היום.

	הסעיף הראשון הוא: תקנות פסיקת ריבית והצמדה (קביעת שיעור הריבית ודרך חישובה), התשס"ג-2002. אנו מחכים כבר 52 שנה להסבר לגבי איך מחשבים ריבית בבנקים.

דני וקס:

	השאלה היא האם זה דוקא בנקים. זה לא רק בנקים.

היו"ר יעקב ליצמן:

	שאלתי את זה על הבנקים.

אבי גבאי:

	היינו פה לפני חצי שנה בנושא צו הריבית, וקבענו את צו הריבית לגג של פריים+6.5%. אחרי שוועדת הכספים אישרה ויצאנו לדרך, הבנו מבנקים מסויימים - ואני אומר זאת פה בריש גלי - שניסו להתחכם עם מה שהחלטנו בוועדת הכספים ואמרו: "פריים+6.5%, אבל צמוד למדד" שזה מושג שלא קיים כלל בעולם הבנקאות. לכן, החלטנו לבוא לפה ולתקן זאת כך שלא תהיה כלל שום שאלה לגבי כוונת הוועדה הזו וכוונת ועדת החוקה שלמעשה ביקשה לשנות את חוק הריבית בהתאם. כרגע, אנו מדברים על שינוי הצו בצורה כזו שלא יהיה ספק שמדובר על פריים+6.5% כשאין על זה הצמדה ואין על זה שום דבר וכלום.

היו"ר יעקב ליצמן:

	האם הצו הקודם היה לקוי באיזו שהיא מלה?

אבי גבאי:

	הוא לא היה לקוי. הצו היה ברור. הם פירשו אותו.

שגית אפיק:

	זו שאלה של פרשנות.

היו"ר יעקב ליצמן:

	מעניין אותי דבר אחד: איפה פרדי הבוקר?

דני וקס:

	אנו מייצגים.

היו"ר יעקב ליצמן:

	חלילה וחס, אינני מוריד מהיצוג שלכם כלום. פרדי מתחמק.

דני וקס:

	הוא לא מתחמק. הוא עסוק בנושא הלבנת הון. אני יודע שהוא לא יכול היה להגיע, כי אמרו לי שיש איזה שהוא נושא אחר.

היו"ר יעקב ליצמן:

	תשאיר לי את הפרשנות. היות ולכם יש בעיה לפרשן, אני אפרשן. אמרתי לכם שאני מומחה לפרשנות פוליטית; זה לא בכדי שהוא לא בא. אשמח מאד, אם הוא יבהיר לי זאת אחרת, כי הסיפור הזה הוא כתם על בנקים שמפרשים זאת אחרת.

דני וקס:

	אבל, ישנם פה שני נציגים אחרים.

חיים פריליכמן:

	אנו פה שני נציגים שמייצגים את כל הבנקים. אני יושב-ראש סקציית הבנקאים למשכנתאות, ודני וקס הוא משפטן.

היו"ר יעקב ליצמן:

	רבותי, לא אמרתי כלום.

חיים פריליכמן:

	אני חושב שגם במכתב השר ליושב-ראש כתוב במפורש לגבי בנקים מסחריים: "לאחרונה התברר כי מספר בנקים מסחריים גובים הפרשי הצמדה...". אני, כמייצג את הבנקים למשכנתאות, אומר שאנו מהרגע הראשון פירשנו זאת בדיוק כמו הצו, כמו כוונת המחוקק. אני רוצה גם להיות הגון עם הבנקים המסחריים. אני חושב, שהם לא עוסקים במטריה השוטפת בדברים האלה, ולכן אולי מפה באה הטעות.

דני וקס:

	כי מלכתחילה זה לא צריך לחול על הבנקים המסחריים.

אבי גבאי:

	זה לא מדוייק.

דני וקס:

	זהו תיקון של חוק ההלואות לדיור.

רונית תושיה:

	לא. זהו תיקון של חוק הריבית.

דני וקס:

	זה במסגרת חוק ההגנה.

אבי גבאי:

	זה לא שייך. זה תיקון של חוק הריבית.

היו"ר יעקב ליצמן:

	רבותי, אנו מדברים כמו פאנל בבחירות. נשמע את כולם, אבל את כל אחד בנפרד.

סמדר אלחנני:

	ברצוני לחזק את דברי אבי גבאי. צו הריבית מאפשר גמישות בריבית, כלומר זה דבר שמשתנה לפי תנאי השוק. גם אם מישהו חשב שצריך לתת הפרשי הצמדה, הרי זו ריבית נומינלית שלוקחת בחשבון ומגלמת בתוכה, כך שאי אפשר פעמיים לעשות זאת.

אבי גבאי:

	ודאי. אין ויכוח על מה שאת אומרת. זו פשוט התחכמות.

סמדר אלחנני:

	היא כבר לוקחת זאת בחשבון. חס וחלילה, ושלא יכתבו בפרוטוקול, אם תהיה אינפלציה גבוהה, תהיה ריבית יותר גבוהה.

חיים פריליכמן:

	אין לנו ויכוח עם הגברת.

אבי גבאי:

	לכן, גם קבענו את מה שקבענו אז.

סמדר אלחנני:

	לכן, נתְנו זאת משתנה.

אבי גבאי:

	ודאי.

דני וקס:

	אני דני וקס. היושב-ראש, כדי שיהיה מובן, ברצוני לומר שטענתי היא שמלכתחילה לא היתה כוונה להטיל את שיעור ריבית הפיגורים המכסימלית לגבי הלוואות עסקיות, כיון שכל הכוונה בחוק ההגנה על נוטלי הלוואות לדיור היתה לתקן את כל המקרים בהם אנשים לוקחים הלוואות ממשכנתא וקשה להם להחזיר והשאלה היא מה תהיה ריבית הפיגורים עליהם. לגבי הלוואות עיסקיות, תנאי השוק הם שצריכים לקבוע. לגבי ריבית הפיגורים, המשמעות היא: אותו לקוח שלא משלם את החוק וצריך להחזיק - מה תהיה ריבית הפיגורים? אם ריבית הפיגורים תהיה נמוכה מהריבית הרגילים שאלה תנאי השוק, הריבית הרגילה - הוא לא יחזיר את ההלוואות. לא מדובר כאן בכלל על הלוואות עסקיות. לא היה צריך להיות מדובר על הלוואות עסקיות. בטעות צו הריבית מדבר על זה.

היו"ר יעקב ליצמן:

	ברצוני להבין את השורה התחתונה: האם אתה בעד או נגד? האם אתה בעד מה שהשר אומר כאן או נגד?

דני וקס:

	אין לי בעיה עם המסלול. יש מסלול נוסף.

היו"ר יעקב ליצמן:

	לו היית צריך להצביע, האם היית מצביע עכשיו בעד תקנות פסיקת ריבית והצמדה (קביעת שיעור הריבית ודרך חישובה) וכו'?

דני וקס:

	לגבי התקנות בנוסחן כפי שאנו קיבלנו, התשובה שלילית. לא הייתי מצביע לזה.

היו"ר יעקב ליצמן:

	כלומר, אתה נגד.

דני וקס:

	לא הייתי מתקן זאת בצורה כזו. לא מונחות לפנינו התקנות הקיימות.

היו"ר יעקב ליצמן:

	אדוני, היות ונצטרך כנראה להעביר זאת פה אחד, תגיד לי האם אתה בעד או נגד.

דני וקס:

	אני נגד.

חיים פריליכמן:

	אסביר לכבוד היושב-ראש, ויש לי אפילו פה גרף שיכול לסבר את העין.

היו"ר יעקב ליצמן:

	האם יש פה מישהו מבנק ישראל? לא.

שגית אפיק:

	יש תגובה של הנגיד.

היו"ר יעקב ליצמן:

	הנגיד מגיב, שהוא לא צריך להגיב.

סמדר אלחנני:

	לנגיד היתה גישה אחרת מלכתחילה, והוא אמר זאת בפעם הקודמת.

שגית אפיק:

	הוא אמר זאת בצו הקודם.

היו"ר יעקב ליצמן:

	אבל, אין נציג של הבנקים, כך שאין מי שיגיב.

	תגידי לנגיד, שגם לגבי הריבית זה לא סתם מופרז אלא מופרז ומופרז.

שגית אפיק:

	הנגיד במכתב ביקש: "אודה לך אם בפנייתך לוועדת הכספים מצורף...".

חיים פריליכמן:	

	יש לי פה גרף. קרה פה דבר פשוט מאד. שר המשפטים רצה לתקן את החוק, חוק הפינוי, לגבי נושא אגרות לדיור. כספיח של החוק היה נושא ריבית הפיגורים. במסגרת זו, נדרש לתקן את חוק קביעת ריבית פיגורים, ולכן נזקקו לאישור ועדת הכספים. באותה הזדמנות שתיקנו את התיקון של הריבית, יש כאן התייחסות כללית לכל מי שלקח הלוואה כנגד מישכון דירה. דני וקס אומר במידה מסויימת של צדק, שיש שוני בין אדם שלוקח משכנתא בבנק למשכנתאות לאחר.

היו"ר יעקב ליצמן:

	אני מסכים איתו. לגבי זה, אין לי ויכוח.

חיים פריליכמן:

	יש לי פה טבלת ריביות. ריבית עו"ש על משכורת, בין בנק לבנק - ולקחתי פה שלושה בנקים - נעה בין 17.6% ל-18.1%. ריבית חח"ד פרטי נעה בין 20% ל- - -

רונית תושיה:

	היה גם בחוק ההוצאה לפועל- - -

חיים פריליכמן:

	אני רוצה להסביר למה נבעה אותה טעות של אותם בנקים מסחריים. לנו, לבנקים למשכנתאות, אין שום בעיה. ריבית פיגורים בהלוואות היום היא 16.9%, והיא נמוכה בכשני אחוזים בערך מריבית החח"ד הרגילה והיא עדיין ריבית נמוכה מהריבית הקיימת.

שוש שחם:

	האם היא נמוכה?


חיים פריליכמן:

	כן, ואת יכולה לראות ולבדוק זאת. אלה הנתונים נכון לאתמול. זה יחסית לריבית חח"ד. הרי האלטרנטיבה של אדם שנמצא בפיגור היא במקום להיות בחשבון העו"ש שלו, וגם בחוק נקבע במפורש שצריך להתאים זאת לחשבון העו"ש. מכאן מקור הטעות. לפעמים, יש 'עליהום' על הבנקים. אינני מייצג את הבנקים המסחריים, אבל אני חושב שמן הראוי לשים את הדברים על השולחן בצורה ברורה וחדה. לצורך העניין, עשיתי זאת בהמחשה גרפית בולטת.

	לכן, בעקרון, אין לנו בעיה. יש לי רק בעיה מסויימת עם הניסוח, ודיברתי עם אבי גבאי קודם. הניסוח, כפי שהוא כתוב בתקנות עצמן, אני חושב שמן הראוי היה לתקן אותו לפחות לגבי סעיף 1(2)(ג). בסעיף 1(2) כתוב: "אחרי סעיף קטן (ב) יבוא: '(ג) היתה קרן ההלוואה או הריבית בתקופת הפיגור, צמודה למדד...". אני חושב שהעניין הזה יכול להביא לפרשנות מוטעית של אי אילו אנשים שמדובר על קרן ההלוואה שהיא לא בפיגור.

רונית תושיה:

	כתוב: "בתקופת הפיגור".

חיים פריליכמן:

	אבל, לא כתוב סכום הפיגור. "תקופת הפיגור" זה נכון. בתקופת הפיגור יש סכומים שאינם בפיגור.

רונית תושיה:

	הרי אתם מעמידים את הכל לפיגור.

חיים פריליכמן:

	לא נכון. זה חלק מהחוק.

אבי גבאי:

	לא מעמידים.

היו"ר יעקב ליצמן:

	יכול להיות שאלה שני דברים שהם אחד. התחלנו את הדיון על התקנות ולא על הצו.

שגית אפיק:

	מדובר על הצו. זה משהו אחר לגמרי. האם התחלת בנושא: תקנות פסיקת ריבית והצמדה?

היו"ר יעקב ליצמן:

	כן.

שגית אפיק:

	לא דיברו על זה בכלל.


אבי גבאי:

	הסברתי את הצו.

היו"ר יעקב ליצמן:

	אני חולק עליו. אם פתחתי בזה, אינני יכול לומר שהוא הסביר לי משהו אחר.לכן, אני חוזר לזה. פתחתי בתקנות פסיקת ריבית והצמדה, שזה הסעיף הראשון שהופיע לפני.

	אם כך, אנו חוזרים לצו הריבית (קביעת שיעור הריבית המכסימלי) (תיקון), התשס"ג-2002.

חיים פריליכמן:

	אם חזרנו לצו הריבית, אני מציע לתקן משהו פשוט מאד - במקום המלים: "היתה קרן ההלוואה או הריבית" לכתוב: "היו הסכומים שבפיגור", בתקופת הפיגור, "צמודים למדד וכן הלאה". הכוונה היא, שאם את הסכום שנמצא בפיגור אני גם מצמיד וגם רוצה לקחת פריים זה אסור לי ואני צריך להוריד את ההצמדה.

סמדר אלחנני:

	בעיית ניסוח - למה לכתוב "תנוכה"? אבי גבאי, למה לא לכתוב זאת על דרך השלילה, כלומר: "לא ייכללו הפרשי ההצמדה בריבית הפריים"?

דני וקס:

	כי לפי חוק הריבית אין סמכות לשר האוצר לוותר על הפרשי הצמדה.

סמדר אלחנני:

	אולי יש הבדל בניסוח. מה ההבדל במעשה?

אבי גבאי:

	בניסוח יש הבדל מבחינה חוקית. בצורה הזו אפשר לכתוב, וזה מה שאמרו לנו היועצים המשפטיים.
	
סמדר אלחנני:

	יש לך פה גם הפרשי הצמדה על קרן וגם הפרשי הצמדה על ריבית. האם אתה מוריד את הכל מריבית הפריים?

אבי גבאי:

	קורה פה דבר כזה: ברגע שיש פיגור, אנו לוקחים את כל הפיגור ושמים אותו בסל חדש. כל הקרן שנמצאת בתוך הפיגור צמודה פריים+6.5%. אם מישהו מתחכם ועל זה מוסיף הצמדה, ההצמדה יורדת. כלומר, נשאר נטו פריים+6.5%, וזה מה שכתוב.

חיים פריליכמן:

	בדיוק.


שגית אפיק:

	מתוך קרן ההלוואה או הריבית.

היו"ר יעקב ליצמן:

	האם אתם מקשיבים?

	נציג משרד המשפטים, אתה בודאי בעד.

חפציבה צנעני:

	נציג משרד המשפטים, התנועה שעשית - האם פירושה: כן ואתה בעד?

אבי נוב:

	כן.

היו"ר יעקב ליצמן:

	אולי תציעי כאן מה שאת רוצה. הרי הוא ביקש את זה. תגידי איך את מנסחת.

רונית תושיה:

	אני חושבת שהנוסח הנוכחי, "היתה קרן ההלוואה או הריבית בתקופת הפיגור", מתייחס לזה.

חיים פריליכמן:

	גבירתי הנכבדה, "בתקופת הפיגור"- - -

רונית תושיה:

	זה כבר שולם.

חיים פריליכמן:

	לא. יש לךְ טעות. 

סמדר אלחנני:

	למה לא לכתוב: "יתרת קרן ההלוואה בפיגור"?

חיים פריליכמן:
	לא. אוי ואבוי.

דוברת:

	אפשר לומר: "היו סכומים שבפיגור מתוך קרן ההלוואה".

היו"ר יעקב ליצמן:
	אי אפשר לדבר כולם יחד.

חיים פריליכמן:

	בואו ונבין את המטריה. יש לי הלוואה של 100 אלף שקל עם תשלום חודשי של 1,000 שקל פריים וריבית. עברה תקופה, והאדם חייב 92,000 שקל ביתרת הקרן ויש לו בפיגור 8 חודשי פיגור, קרי 8,000 שקל. רק על 8,000 השקל האלה אני לוקח ריבית פיגורים, ולא על 92,000 השקל.

רונית תושיה:

	זה בסדר, אלא שאני צריכה להשתמש במונחים.

חיים פריליכמן:

	אחרי הערתךְ אני מוכן לעזור לך ולכתוב כך: "היו סכומי קרן ההלוואה או הריבית שבפיגור", בתקופת הפיגור, ואז קיבלתְ את הקרן, את הריבית וגם את מה שאמרתי. אינני משפטן.

היו"ר יעקב ליצמן:

	האם יש הערות?

רונית תושיה:

	בסדר.

סמדר אלחנני:

	אני מציעה, שהם ינסחו זאת מחדש כמו שצריך ויביאו זאת שוב לוועדה, כי נסיוני אומר שקוראים זאת אחרי התיקונים ושוב באים לתקן.

היו"ר יעקב ליצמן:

	מותר לה להציע, ומותר לי לא לקבל. אני עומד להצביע, ולצערי פה אחד.

	דני וקס, הא םמה לא נרגעת?! הוא כבר הסכים.

דני וקס:

	הבעיה איננה רק הניסוח. אנו מדברים כאן על כמה דברים מהותיים. אני חוזר שוב: זה לא צריך לחול על הלוואות עסקיות, מכיון שלא יתכן שאדם שבמקרה נתן בטוחה- - -

היו"ר יעקב ליצמן:

	אינני יודע איך להסביר לך, אבל בוועדת הכספים לפחות בתקופתי, אני מאד לא אוהב כמה דברים שנעשו כאן בצורה שבנקים. אני די בטוח בדברים. אני לא חלילה נגד הבנקים, אבל אני חושב שאם זה כלול ולדעתי כן צריך לכלול בנקים מסחריים, אז אין ויכוח על זה.

דני וקס:

	אולי לא הספקתי להבהיר את עצמי.

היו"ר יעקב ליצמן:

	אתן לך להסביר, אבל לא תשנה את דעתי. זה עומד לעבור פה אחד.

דני וקס:

	אי אפשר ליישם דבר כזה.

היו"ר יעקב ליצמן:

	עכשיו, הרגזת אותי. שנה שלמה אני שומע מבנקים כל הזמן שאי אפשר לבצע: לא רפורמה, לא זה ולא זה, וכן שילכו לבג"ץ או למה כתוב שמס הכנסה נכנס לנו לקרביים ולחשבונות. רבותי, אם זה לא היה כולל את המסחריים, הייתי כן כולל. אבל, ברגע שאומרים לי שזה כלול, אז זה כלול.

דני וקס:

	דבר שני - מדובר כאן על רטרואקטיביות. האם אתה היום תחזיר כספים ללקוחות, שגבית מהם לפני שנים, ביוני?

רונית תושיה:

	לא. אין נושא של רטרואקטיביות.

היו"ר יעקב ליצמן:

	נשמע את נציג משרד המשפטים.

אבי נוב:

	אני לא יודע. אין לי תשובה על נושא הרטרואקטיביות. צריכים לחשוב על זה.

היו"ר יעקב ליצמן:
	מה אתה מציע לעשות? אתה לא יודע.

אבי נוב:
	אני רוצה לחשוב.

רונית תושיה:

	אין פה נושא רטרואקטיביות, מכיון שכבר הצו המקורי התייחס לזה גם לגבי הצמדה, והחלק השני של הצו הוא לא רטרואקטיבי.

דני וקס:

	הצו הקודם הוא מה-2 ביוני, ועל זה הערנו כבר בצו הקודם. לא ישבנו כאן בישיבה. אבל, הצו יצא. אם יש היום פסק-דין או אם היום יש ההוצאה לפועל או אפילו לא הוגשה תביעה ועדיין נמצא בספרי הבנק, האם אתה יכול להיום להחזיר חזרה בספרים, חזרה לפני ה-2 ביוני, ריבית ברגע שחישבת ריבית לפי 17% צמוד?

רונית תושיה:

	אתה לא צריך להחזיר מהסיבה שכבר הצו הקודם התייחס לכך שזו ריבית פריים שכוללת בתוכה - וזו הערה גבירתי, סמדר אלחנני -  כבר את ההצמדה. זו לשון ההתחכמות שקודם התייחסו אליה. לא היה טעם מראש לא להתייחס לפי זה.


היו"ר יעקב ליצמן:

	אני מעמיד להצבעה את צו הריבית (קביעת שיעור הריבית המכסימלי) (תיקון), התשס"ג-2002, עם התיקון הקטן שקיבלנו עכשיו. מי בעד? מי נגד?

ה צ ב ע ה

צו הריבית (קביעת שיעור הריבית המכסימלי) (תיקון), התשס"ג-2002,
בתוספת התיקון שצויין, התקבל.


היו"ר יעקב ליצמן:

	הצו אושר.

תקנות פסיקת ריבית והצמדה (קביעת שיעור הריבית ודרך חישובה), התשס"ג-2002



היו"ר יעקב ליצמן:

	הנושא הבא הוא: תקנות פסיקת ריבית והצמדה (קביעת שיעור הריבית ודרך חישובה).

היו"ר יעקב ליצמן:

	האם אתה הולך להסביר לנו כמה זה טוב?

אלדר דוכן:

	מה שתשאלו.

אבי נוב:

	לגבי הצו, לא ידעתי. לא התייעצו איתנו, ולכן לא ידעתי.

שגית אפיק:

	לגבי רטרואקטיביות, הם חייבים להתייעץ עם משרד המשפטים לפני זה. הם צריכים צריכים לקבל אישור ממשרד המשפטים.

אבי נוב:

	לא התייעצו, ולא ידעתי שום דבר על זה. תמיד כשעולה שאלת הרטרואקטיביות- - -

היו"ר יעקב ליצמן:

	אנו בוועדת הכספים לא אוהבים זאת. אנו נגד זה בוועדה. אם יש בעיה, הם ישלחו אליך.

רונית תושיה:

	זו הסיבה שכתבנו את זה כהבהרה.

אלדר דוכן:

	לפי חוק ריבית והצמדה, לפני שתוקן התיקון האחרון פה, לפני כשנה, תיקון מספר 8, המצב היה שעל חוב שפסקה רשות שיפוטית שילמו הפרשי הצמדה וריבית במספר שהיה נקוב בחוק. היה נקוב 4%, ועד היום שיעור הריבית הוא 4% צמוד או 16% נומינלי. מצב זה יצר בעיות שהובילו לתיקון מספר 8.

היו"ר יעקב ליצמן:

	מה יותר גבוה?

אלדר דוכן:

	היום? לפי המצב היום, רק היום אני יכול להגיד לך את הנקודה.

היו"ר יעקב ליצמן:

	היום יום רביעי, וביום שישי זה היה אחרת. הפער נראה לי יותר גדול.

אלדר דוכן:

	נכון. זה לפי התקופה. הפער משתנה. בוא ונגיד, ש זה פחות מ-16.

	לדוגמא: לפי החוק, הריבית הנומינלית היום היא 16%, ולפי התיקון זה יהיה 7.8% בתוספת 2- - -

היו"ר יעקב ליצמן:

	מר וקס, לגבי רטרואקטיביות זה עדיין פתוח, למרות שהצבעתי. הם צריכים לבוא למשרד המשפטים ולשכנע אותם שאין כאן נושא רטרואקטיביות.

שגית אפיק:

	לקבל אישור לרטרואקטיביות.

היו"ר יעקב ליצמן:

	אם יש נושא רטרואקטיביות, אינני יודע אם נביא את זה עוד פעם, אבל אנו בוועדה בדרך כלל לא עושים רטרואקטיביות.

דני וקס:

	זה כבר הוחלט, אבל הייתי מאד שמח אם היו מביאים זאת שוב.

היו"ר יעקב ליצמן:

	לא. אמרתי זאת לפרוטוקול. הצבעתי בעד התקנות בהנחה שאין נושא רטרואקטיביות בצו או שיש להם אישור ממשרד המשפטים לעשות זאת. זה תלוי במשרד המשפטים.

אלדר דוכן:

	לפי המצב הקודם בחוק פסיקת ריבית והצמדה, נקבעו סכומים קבועים וזה היה 4% ריבית צמודה ו-16% ריבית נומינלית.

	שאלת אותי האם הריבית יותר גבוהה או יותר נמוכה. הריבית הזו זו לא ריבית שמשולמת למדינה. המדינה היא לא בעלת עניין.

היו"ר יעקב ליצמן:

	השאלה ששאלתי היא: מה יותר גבוה?

אלדר דוכן:

	אני רק אומר, שזה לא אינטרס של המדינה שזה יהיה יותר גבוה או נמוך. אין מדובר פה בריבית שמשתלמת למדינה.


היו"ר יעקב ליצמן:

	לא זו שאלתי, ולא זו תשובתך, ולכן בוא ונתקדם.

אלדר דוכן:

	מצב זה גרר כל מיני עיוותים, כי הסכומים האלה לא תלויים בריבית הנהוגה במשק. אם הריבית הנהוגה במשק היא למשל גבוהה יותר מ-4% צמוד - הצד שנאלץ לשלם את הריבית הרויח. אם הריבית היתה נמוכה יותר - הוא 'נדפק'. נוצרו מצבים שלחייב מסויים היה נוח לא לשלם, כי בבנק למשל כספו קיבל ריבית גבוהה של יותר מ-4%, והריבית שהוא היה צריך לשלם לבעל חובו היא רק 4%. ואז, הוא פשוט לא שילם; כדאי לו לא לשלם. לכן, נוצר צורך בתיקון מספר 8, כשאמרו: נצמיד, נתאים את הריבית לפי חוק פסיקת ריבית.

	בקיצור:  התקנות האלה, שמונחות כרגע לפני הוועדה, נועדו להתאים בין גובה הריבית לפי החוק לבין הריבית הנהוגה במשק. איך עשינו זאת? יש שלושה סוגי ריביות: ריבית צמודה, ריבית נומינלית וריבית על חוב במטבע-חוץ. היום, זה 4% צמוד, לפי החוק ולא לפי התיקון שלנו, 16% נומינלי, ולגבי חוב במט"ח לפי הפסיקה פוסקים לפי החוב הנומינלי שזה 16%. לפי המצב החדש, אנו לא נותנים מספרים אלא אומרים שבכל סוג של ריבית שיעור הריבית ייגזר מהשיעור הנוהג בשוק. מהו השיעור הנוהג בשוק? לגבי ריבית צמודה, הלכנו למכשיר שנקרא: אג"ח סחירות - אג"ח שמנפיקה המדינה והן נסחרות בבורסה. מכיון שהן נסחרות בבורסה, בכל יום נקבעת להן הריבית שמתאימה לאותו  יום לפי המצב במשק.

סמדר אלחנני:

	האם זה לא תלוי באורך חיי אגרת-החוב?

אלדר דוכן:

	לקחנו ריבית של בין שנתיים לחמש שנים. אמרנו, שבאפיק צמוד בדרך-כלל מדובר בטווח קצת יותר ארוך מריבית נומינלית, ולכן באפיק הנומינלי הלכנו על מק"מים - על טווח קצר, ובאפיק הצמוד הלכנו על טווח יותר רחב של בין שנתיים לחמש שנים.

	לגבי השאלה הזו, זו שאלה קשה מאד. לפי חוק פסיקת ריבית והצמדה, אנו לא יודעים כמה זמן יתעכב החוב. זה יכול להיות חוב עד שנושה תבע בבית-משפט ועד שבית-משפט פסק עברו עשר שנים, ויכול להיות שעברה שנה עד שבית-המשפט נתן את הפסיקה.

היו"ר יעקב ליצמן:

	זה כבר כלול בצו של בית-משפט. הוא מתחשב בזה.

אלדר דוכן:

	זה לא כלול. הוא לא מתחשב. הוא פשוט מפנה לחוק פסיקת ריבית והצמדה. לכן, אנו אלה שצריכים להתחשב. לכן, אמרנו: בין שנתיים לחמש שנים. אי אפשר לדייק, וכל מקרה הוא אחר.

אבי נוב:

	בכל מקרה, המצב הוא הרבה יותר טוב מאשר מה שהוא היום שהוא סתם 4% ו-16% שאיננו  משקף את המשק ואת השוק.

היו"ר יעקב ליצמן:

	האם למישהו יש הערות על זה?

דני וקס:

	לא קיבלנו זאת קודם, כך שלא יכולתי לעשות שיעורי-בית.

היו"ר יעקב ליצמן:

	אתם שם לחלוקת העבודה: לגבי הצו אתם קיבלתם, והוא, נציג משרד המשפטים, לא קיבל, ועתה אתם לא קיבלתם.

דני וקס:

	אני מבין שההתייחסות כאן איננה למקרים שיש הסכמים, אלא מדובר כאן על פסיקת ריבית במקרים שאין הסכמים. כלומר, מהו השיעור שבית-המשפט קבע.

היו"ר יעקב ליצמן:

	זה מה שהוא אמר.

שגית אפיק:

	זה החוק.

שגית אפיק:

	לא כתבתם את התחילה.

אלדר דוכן:

	יש לי הערות.

היו"ר יעקב ליצמן:

	זה נגד השר שלך. הוא חתם.

אלדר דוכן:

	לא. זו טעות שלי בהקלדה. בסעיף 5 מדובר על ריבית פיגורים, ובמקום "6%" צריך להיות כתוב "6.5%".

היו"ר יעקב ליצמן:

	האם אתה הולך להגיד לי שמתאריך המכתב עד עכשיו זה עלה ב-3.5%?

אלדר דוכן:

	לא.

אבי נוב:

	זו טעות סופר.


היו"ר יעקב ליצמן:

	האם אתה אומר שזו טעות או שזה תיקון?

אלדר דוכן:

	זו טעות שלי.

דני וקס:

	גם החוק הקודם דיבר על 6.5%.

אלדר דוכן:

	זו הריבית הנהוגה, וזה לא איזה שהוא שינוי.

דני וקס:

	האם 6.5% בא במקום 16%?

אלדר דוכן:

	לא. ה"6.5%" זה במקום "6%", וזה בסעיף 5 לתקנות.

דני וקס:

	היום, בחוק פסיקת ריבית יש לך מסלול של 4% צמוד או מסלול של 16% לא צמוד.

אלדר דוכן:

	לא, זה לא במקום זה ולא במקום זה. לא הבהרתי זאת טוב, ואנסה להסביר.

היו"ר יעקב ליצמן:

	התיקונים האלה ברגע האחרון - זה קצת מסוכן.

אבי נוב:

	זו טעות טכנית.

היו"ר יעקב ליצמן:

	מאיפה אני יודע שזו טעות טכנית?

אלדר דוכן:

	קודם כל, אינך חייב לאשר.

	יש ריבית בחשב הכללי - לגבי הריבית הנהוגה על ריבית פיגורים, הם נוהגים להוסיף 6.5%. כתבתי "6%" כי שאלתי את אותו בחור שאמר לי בטעות שזה 6%. שאלתי את הממונה עליו, והוא תיקן.


סמדר אלחנני:

	אבל, השר חתם.

אלדר דוכן:

	הוא חתם בטעות.

שגית אפיק:

	בסעיף 5 בתקנות, במקום "תהיה בשיעור שישה אחוזים" ייכתב: "תהיה בשיעור שישה וחצי אחוזים".

סמדר אלחנני:

	השר חתם ב-16 באוקטובר.

היו"ר יעקב ליצמן:

	זה מה שאמרתי. אמרתי שמאז ועד היום זה עלה.

סמדר אלחנני:

	השאלה היא האם היום זה נכון מה שאתה אומר.

אלדר דוכן:

	כן, כי הריבית הזו של הפיגורים היא מספר קבוע. תמיד לחשב הכללי יש ריבית: ריבית פיגורים וריבית בנקאית. על ריבית הפיגורים הוא מוסיף תמיד 6.5%, וזה מספר, מעל הפריים.

סמדר אלחנני:

	האם זה מותר לו על-פי החוק?

אלדר דוכן:

	זה לא לפי החוק. אלה ריביות שהחשב הכללי- - -

היו"ר יעקב ליצמן:

	מכסימום הוא יהיה בחקירת משטרה.

	אתה אומר שצריך לתקן חצי אחוז. האם יש לנו בעיה עם זה? האין התנגדות לאף אחד? האם הכל בסדר? האם הבנקים מתנגדים? לא משנה להם.

דני וקס:

	זה משנה במקום שאין ריבית מוסכמת.

היו"ר יעקב ליצמן:

	במקום שאין כסף זה משנה. בבנקים יש כסף, אז זה לא משנה.

דני וקס:

	תרשה לי לא להגיב.

היו"ר יעקב ליצמן:

	אתה יודע, גם על השירותים שאנו החלטנו בשבוע שעבר לחייב את הבנקים, לגבי דיווח סוף שנה על ההוצאות וכל הפרטים, הציבור ישלם והשאלה היא רק מאיזה כיס ומאיזה סעיף. ברור לך שזה לא ישאר על חשבון הבנקים, על אף שהודגש בחוק שזה יהיה בחינם. זה יהיה בחינם, אבל הציבור ישלם את זה. אנו לא תמימים.

אלדר דוכן:

	הערה לגבי סעיף 7 - תקנה 7 אומרת: לפי המנגנון שעשינו, לכל רבעון תהיה הריבית הרלוונטית שלו לפי המסחר בבורסה. בכל רבעון יקחו את הממוצע של עשרת הימים האחרונים בבורסה. מכיון שצריך לעשות את הממוצע, הפרסום של זה יכול להיות בהגדרה רק בתחילת הרבעון הבא. אם, נניח, הפרסום ב-5 באפריל, עוררה הנהלת בתי-המשפט את השאלה: מה יהיה בחמשת הימים עד הפרסום? לכן, אמרנו בסעיף 7 שעד שיפורסם שיעור הרבעון הבא ימשיך לנהוג מה שהיה ברבעון הקודם. אני חושב, שלמען הבהירות צריך להוסיף פה שב-5 בחודש, לאחר שפירסמו של הרבעון הקודם, זה יחול גם על הימים שמה-1 עד ה-5.

היו"ר יעקב ליצמן:

	לא.

אלדר דוכן:

	זה לא משנה.

דני וקס:

	זו דוגמא לבעיית ביצוע.

היו"ר יעקב ליצמן:

	אנו לא יודעים. לפעמים זה טוב, ולפעמים זה לא טוב. חוץ מזה, אדם יודע כרגע על מה הוא הולך והוא לא יודע אחר כך. תשובה היא: לא.

אלדר דוכן:

	זה לא כמו שאתה אומר. זה רק מסבך את הדברים.

היו"ר יעקב ליצמן:

	האם יש לך חמישה ימי אי-בהירות?

אלדר דוכן:

	יש לי חמישה ימי אי-בהירות.


היו"ר יעקב ליצמן:

	אתה רוצה אחר כך כשיש בהירות שזה יחול על חמישת ימי אי-הבהירות, ואני אומר: חמשת ימי אי-הבהירות כרגע, מה שחל כרגע - הוא יודע שזה אי-הבהירות. אז, אין אי-בהירות.

אלדר דוכן:

	אבל, מה יהיה המצב? אם אני בא לשלם, נניח, ב-20 באפריל, המצב הכי בהיר הוא שכל הרבעון הזה אשלם את מה שפורסם לרבעון הקודם.

היו"ר יעקב ליצמן:

	אתה צודק, אבל כשאתה עומד בתוך חמשת הימים הללו ואינך יודע מה קורה, יש לך את אי-הבהירות - מה שהיה.

משה וינרב:

	הריבית הקודמת של חמישה ימים קבוע לאורך כל הזמן.

היו"ר יעקב ליצמן:

	גם אתה לא עומד בזה.
	
אלדר דוכן:

	זו סתם אי-בהירות לכל המערכת. זה לא עניין אישי שלי.

דני וקס:

	שיעור הריבית החדש צריך להיות מיום הפירסום.

אלדר דוכן:

	האם כך זה נהוג במערכת הבנקאית? אם כך זה נוח לכם, זה משהו אחר.

דני וקס:

	זו לא מערכת בנקאית. זה למערכת בתי-המשפטית. המערכת הבנקאית היא מערכת הסכמית, וזה אחרת. השופט צריך לפסוק ריבית, והחשב בהוצאה לפועל צריך לחשב אותה. איך הוא יודע מה שיעור הריבית? זה מה שפורסם.

היו"ר יעקב ליצמן:

	בדיוק. יהיה מה שפורסם.

אלדר דוכן:

	אבל, בכל רבעון יצטרכו פעמיים.

היו"ר יעקב ליצמן:

	תשאיר משהו לתקן בפעם הבאה.

אלדר דוכן:

	אין בעיה.

היו"ר יעקב ליצמן:

	רבותי, האם יש בעיות?

אלדר דוכן:

	יש את עניין סעיף התחילה.

היו"ר יעקב ליצמן:

	היום.

אלדר דוכן:

	לא. אני רוצה להתחיל בתחילת הרבעון הבא, כי בהנהלת בתי-המשפט אמרו שהם צריכים זמן וכו'.

היו"ר יעקב ליצמן:

	בסדר. כולם עסוקים בבחירות.

שגית אפיק:

	כלומר, 1 באפריל.

היו"ר יעקב ליצמן:

	האם יש הערות?

	אני מעמיד להצבעה את תקנות פסיקת ריבית והצמדה (קביעת שיעור הריבית ודרך חישובה), התשס"ג-2002, עם תיקון סעיף 5 ועם סעיף התחילה. מי בעד? מי נגד?

ה צ ב ע ה

תקנות פסיקת ריבית והצמדה (קביעת שיעור הריבית ודרך חישובה),
התשס"ג-2002, עם תיקון סעיף 5 ועם סעיף התחילה, התקבלו.


היו"ר יעקב ליצמן:

	התקנות אושרו.

סמדר אלחנני:

	אתה עושה את חישוב הריבית הצמודה על-פי אגרות-חוב צמודות נסחרות משנתיים עד חמש שנים. האם אתה עושה זאת ממוצע משוכלל לפי הנפח שלהן בשוק?


אלדר דוכן:

	כן. ודאי. וזה כתוב.

סמדר אלחנני:

	כי יכול להיות שיש נפח מאד קטן של הארוכות שהוא, נניח, גבוה מאד היום, והקצרות - נמוך אבל הנפח שלהן קטן.

אלדר דוכן:

	לא. בהגדרה זה לפי הנפח.

תקנות הפיקוח על עסקי ביטוח (דרכי השקעת ההון והקרנות של מבטח וניהול התחייבויותיו)
(תיקון), התשס"ג-2002



היו"ר יעקב ליצמן:

	הנושא הבא הוא: תקנות הפיקוח על עסקי ביטוח (דרכי השקעת ההון והקרנות של מבטח וניהול התחייבויותיו) (תיקון), התשס"ג-2002.
	
אייל בן-סימון:

	אני אייל בן-סימון ממשרד האוצר.

היו"ר יעקב ליצמן:

	איפה אייל בן-שלוש?

אייל בן-סימון:

	הוא לא יכול היה להגיע.

אייל בן-סימון:

	העדכון הזה מדבר על כך: פוליסות משתתפות ברווחים ונשאר תיק של חברת הביטוח. עד היום, ואפילו מצויין פה בסעיף 3 בנייר שהופנה אליכם, בטעות, שחלה תקנה שמגבילה את ההשקעות בתיק המשתתף ברווחים במגבלה מסויימת מההון העצמי. אין רלוונטיות בין ההון העצמי לתיק המשתתף ברווחים של חברת ביטוח, משום העובדה שהתיק הזה לא משפיע על הונה של חברת הביטוח באופן ישיר. אנו רוצים לתקן את התקנה הזו, כלומר להבחין בין המגבלה של ההון העצמי לתיק המשתתף. זה תיקון תקנה 8(ד).

	למעשה, התיקון הזה, ללא תיקון אחר, מאפשר השקעה בסכומים נכבדים מאד מתיק המשתתף ברווחים, ולכן שמנו מגבלה אחרת שמשחררת את האפשרות להשקיע, במלים אחרות פותחת את האפשרויות לפני חברות הביטוח להשקיע סכומים נכבדים יותר מהתיק המשתתף ברווחים ומגבילה אותן בתקרה גבוהה יותר. התקרה פה היא למעשה מגבלת קבוצת לווים - אנו מגבילים השקעה בקבוצת לווים בשלוש מגבלות אם ההשקעה מדורגת או לא מדורגת בגדול, כלומר: אם היא לא מדורגת בכלל, האם היא מדורגת מדירוג מסויים ואם הדירוג יותר טוב אז המגבלה פחות אפקטיבית. זהו התיקון.

	היום, בחישוב שלנו, חישוב בגדול, התיקון הזה מאפשר להשקיע בשוק ההון סכומים נוספים בסדרי-גודל של 4-5 מיליארדי שקל, וזה שיכלול השוק. זה תורם לשיכלול שוק ההון ומאפשר לחברות הביטוח להשקיע סכומים הרבה יותר נכבדים ממה שהן השקיעו עד היום מהתיק המשתתף ברווחים.

היו"ר יעקב ליצמן:

	מי עוד בא לגבי הסעיף הזה? אין.

	אדוני, יש לך משהו להעיר?

משה וינרב:

	לא.

היו"ר יעקב ליצמן:

	אני מעמיד להצבעה את תקנות הפיקוח על עסקי ביטוח (דרכי השקעת ההון והקרנות של מבטח וניהול התחייבויותיו) (תיקון), התשס"ג-2002. מי בעד? מי נגד?

ה צ ב ע ה

תקנות הפיקוח על עסקי ביטוח (דרכי השקעת ההון והקרנות של מבטח
וניהול התחייבויותיו) (תיקון), התשס"ג-2002, התקבלו.


היו"ר יעקב ליצמן:

	התקנות אושרו פה אחד.


תיקון בתקנון הבורסה - סליקה ומשמורת של ניירות ערך שאינם נסחרים בבורסה.

              תיקונים בתקנון הבורסה:  (א)  כללים לרישום ולמסחר של ניירות ערך מסחריים.
 			                  (ב)  תעודות סל.

              תיקונים בתקנון הבורסה:  (א)  חברות חו"ל.
			                 (ב)  נגזרים על שער האירו - שער קובע למימוש אופציה.
			                       (נוסח לא משולב).
			                 (ג)  נגזרים על שער מט"ח - תיקונים במועדי הסליקה כספית
			                       במקרים חריגים (נוסח לא משולב).



היו"ר יעקב ליצמן:

	הנושא הבא הוא: תקנון הבורסה.

שוש שחם:

	אני מלשכת עורכי-הדין, ובאתי לגבי נושא מס הכנסה.

היו"ר יעקב ליצמן:

	האם אלה התקנות שדובר עליהן בוועדת המשנה?

אלעזר אמיר-הימל:

	כן, אלה התקנות.

היו"ר יעקב ליצמן:

	אולי תציגי זאת לפרוטוקול. אם זה אושר שם, אין סיבה שיהיה כאן בלאגן.

תמיר כהן:

	אלה התיקונים.

היו"ר יעקב ליצמן:

	יש תיקון בתקנון הבורסה - סליקה ומשמורת של ניירות ערך שאינם נסחרים בבורסה, וכן הנושאים: כללים לרישום ולמסחר של ניירות ערך מסחריים ותעודות סל. האם הכל ביחד?

חגית נאמן:

	אלה חמישה נושאים, ששלושה מתוכם - חברות חו"ל, תעודות סל וניירות ערך מסחריים - הם הוראות שעד היום הן קבועות בהתאם לחוק בהנחיות זמניות. בהתאם לחוק ניירות ערך, הנחיות זמניות יכולות להיות בתוקף מכסימום שנתיים. השנתיים חלפו, ועכשיו אנו מבקשים לעגן את אותן הוראות, שהיו בהנחיות הזמניות, במסגרת תקנות והנחיות.

	חברות חו"ל - זה מדבר על החברות הדואליות. זה תיקון שבא במקביל לתיקון בחוק ניירות ערך שקבע פרק חדש לגבי הסדרת המסחר והקלות ברישום לניירות-ערך של חברות שרשומות בבורסות בנאסד"ק ובניו-יורק, ובמקביל הבורסה קבעה כללים מקלים לרישום למסחר של חברות האלה וכללים לשימור הרישום של החברות האלה.

	כללים לרישום למסחר של ניירות-ערך מסחריים - למעשה, אלה כללים שהיו במשך שנתיים בהנחיות זמניות. לדאבוננו, גם בגלל המצב שהיה במשק לא היו הנפקות על-פי הכללים האלה, אבל אנו מאד מקווים שבעתיד כן תהיינה הנפקות של ניירות-ערך מסחריים.

	הכללים של תעודות סל - אלה ניירות-ערך שצמודים למדד של סל ניירות-ערך, כמו לדוגמא: למדד של סל מעו"ף. יש היום חברה אחת שהנפיקה דרך הנחיות הזמניות, חברת תאל"י, ניירות-ערך שצמודים למדד תל-אביב-25, וזה מקביל להשקעה אלטרנטיבית לקרן נאמנות שצמודה במדד תל-אביב-25. זה לגבי שלושה הסעיפים של תקנות והנחיות כהמשך להנחיות זמניות.

	יש שלושה נושאים נוספים: נושא אחד הוא סליקה ומשמורת של ניירות ערך שנסחרים בבורסה. מבוקשת תוספת לתקנון שמסמיכה את הבורסה לגבות עמלות על סליקה של ניירות-ערך שלא נסחרים בבורסה. במסגרת השירותים שמסלקת הבורסה נותנת לחברים, הוחלט לנצל את התשתית המיחשובית שיש לקשר שבין הבורסה לבין החברים ולתת להם שירותי סליקת ניירות-ערך, שני סוגי ניירות-ערך: גם ניירות-ערך שנסחרים בחו"ל ויש להם היום בעיה של סליקה מול התשתית בחו"ל, ואנו מתבססים על התשתית המיחשובית שיש לנו לחברים ונותנים להם שירותי סליקה, וגם לסליקת ניירות-ערך שלא נסחרים או אג"ח פרטיות שנסחרות - המסלקה נותנת להם שירותי סליקה לאג"חים האלה. התיקון הזה בתקנון אמור לתת הסמכה לגבות עמלות בגין השירותים האלה.

	נושא נוסף הוא: נגזרים על שער מט"ח - תיקונים במועדי הסליקה. למעשה, זה תיקון שבמהותו הוא יותר טכני. היום, הכללים שלנו קובעים שבימי הפקיעה שהם נגזרים החיובים והזיכויים הכספיים מבוצעים ביום העסקים הראשון שלאחר מועד הפקיעה של הנגזר. יש מקרים מאד מיוחדים, בהם במקרה אם לפי לוח-השנה מועד הפקיעה נפל על יום שהוא יום חול אבל איננו יום עסקים, כמו פורים, הבורסה לא עובדת וחברי הבורסה אינם עובדים ואז את כל התהליכים הטכניים שעושים במסלקה, כמו רישומים, חיובים ובדיקות שבדרך-כלל עושים ביום שהוא יום עסקים, לא ניתן לעשות ביום הפקיעה. לכן, אנו מבקשים לתקן את הכללים שלנו בצורה כזו שבתאריכים כאלה החיובים והזיכויים כספיים יהיו ביום העסקים השני שלאחר מועד הפקיעה ולא ביום העסקים הראשון שלאחר מועד הפקיעה. זה משהו טכני לחלוטין.

	הנושא האחרון פה הוא: נגזרים על שער האירו. רוצים הסמכה פה בתקנון. היום, בתקנון נקבע שהמחיר הקובע של האירו--

אלעזר אמיר-הימל:

	--יהיה על בסיס השער היציג של בנק ישראל.

חגית נאמן:

	אנו מבקשים להסמיך את הבורסה בנגזרים על שערי מט"ח לקבוע גם שהשער הקובע יהיה אופציה בצורה שונה, וזה מתייחס לשער האירו. היום, שער האירו נקבע ע"י חישוב של השערים בין השעה 14:00 לשעה 15:00 - מה שמאד מגדיל את הסיכונים שיש לפעילים בשוק המעו"ף לגבי מה יהיה שער הפקיעה. אנו רוצים לצמצם את הסיכון הזה, ואנו רוצים לקבוע שהשער הקובע לפקיעה יהיה שער ממוצע של 7 מתוך 9 עיסקאות שבוצעו ב-2-3 דקות בין, אם אינני טועה, 14:45 ל-14:46 - מה שמאד חשוב לפעילים בשוק הנגזרים לדעת בדיוק, לכוון את הפעילות שלהם ולדעת מה יהיה השער שייקבע. כשזה בטווח של שעה, שזה גם שער האירו שזה מתבסס גם על השער הדולר שקל וגם על שער האירו, אנו רוצים לצמצם את האי-ודאות הזו ואת הסיכון ואנו מבקשים להסמיך אותנו לקבוע שהשער הקובע לפקיעה לא יהיה השער היציג אלא שער שייקבע בהנחיות הבורסה.

סמדר אלחנני:

	מה קורה, אם לא יהיו שבע העסקאות האלה? מה קורה אם לא יהיו עסקאות?


חגית נאמן:

	אלה הציטוטים שנקראים במסכים של בלומברג, וקבענו אלטרנטיבה. אנו מסתמכים על שבע מבין תשע עסקאות שמתפרסמות כל הזמן במסכים של בלומברג. יש לנו כל הזמן ציטוטים של עסקאות, ולקחנו איזו שהיא אלטרנטיבה שאמרנו שאם המסכים של בלומברג אינם - אז לפי הנוסחים של רוייטרס או כל חברה אחרת שמפרסמת ציטוטים של שערי עסקאות.

היו"ר יעקב ליצמן:

	אין הערות.

	אם כך, נעבור להצבעה. אני מעמיד להצבעה תיקונים בתקנון הבורסה, ויש פה חמישה דברים.

אלעזר אמיר-הימל:

	יש כאן ששה נושאים.

היו"ר יעקב ליצמן:

	אקריא: חברות חו"ל, נגזרים על שער האירו - שער קובע למימוש אופציה, נגזרים על שער מט"ח - תיקונים במועדי הסליקה הכספית במקרים חריגים, תיקון תקנון הבורסה - סליקה ומשמורת של ניירות ערך שאינם נסחרים בבורסה, תיקון תקנון הבורסה - כללים לרישום ולמסחר של ניירות ערך מסחריים, ותעודות סל.

חגית נאמן:

	בסדר גמור.

	יש עוד נושא אחד שהיה בוועדת המשנה, אבל אני מבינה שהוא לא הגיע.

היו"ר יעקב ליצמן:

	זה לא כאן. זה לא על סדר-היום.

	אני מעמיד להצבעה את התיקונים הנ"ל בתקנון הבורסה. מי בעד? מי נגד?

ה צ ב ע ה

התיקונים הנ"ל בתקנון הבורסה התקבלו.


היו"ר יעקב ליצמן:

	התיקונים הנ"ל בתקנון הבורסה אושרו.

	עתה, נצא להפסקה בת כחצי שעה.



	(הישיבה הופסקה בשעה 11:00.)

	(הישיבה חודשה בשעה 11:25.)


תקנות מס רכוש וקרן פיצויים (כללים בדבר הקטנת חוב מס)
(הוראת שעה) (תיקון), התשס"ג-2002



היו"ר יעקב ליצמן:

	אני מחדש את הישיבה. הנושא הבא בסדר-היום הוא: תקנות מס רכוש וקרן פיצויים (כללים בדבר הקטנת חוב מס) (הוראת שעה) (תיקון), התשס"ג-2002.

טלי ירון-אלדר:

	במהלך שנת 2002, במסגרת הסמכות שניתנה בחוק מס רכוש בסעיף 34(א), אנו התקנו תקנות או הסעיף בחוק מאפשר בתקנות באישור ועדת הכספים לקבוע מתי יהיה פטור או לא ישולם מס רכוש, למרות שהיה החוק הקודם. מטרתנו בהתקנת התקנות היתה ליצור משהו שיאזן בין אינטרסים שונים. אנו מדברים על חוק מס רכוש שהוא חוק שבוטל, ואנו מדברים על חובות שהיו קיימים על-פי החוק כמו שהוא היה אז - חובות שעל-פי דין מדינת ישראל צריך היה לשלם. למעשה, מטרת ההסמכה בתקנות היתה למצוא איזה שהוא איזון בין חובות וחוק מדינה שצריך לקיים לבין אפשרות להקל עם מי שצריך להקל במסגרת החובות הקיימים. האיזון נמצא ע"י התקנות שהבאנו לוועדת הכספים בצורה של מבצע; מי שיסדיר חובותיו עד סוף השנה ושילם חלק משמעותי משווי הנכס בתשלומי מס רכוש - חלק משמעותי משווי הנכס בתשלומי מס רכוש, ביטאנו אותו בכל מיני דרכים במסגרת התקנות - חשבנו שאז נכון לבוא ולהקל אתו, לעשות אתו הסדר תשלומים ולוותר על יתרת החוב מעבר לחלק שקבענו בתקנות. נוצר קושי ביישום התקנות בגלל שביתה במשרדינו, כשבמשך חודשיים לא היתה קבלת קהל. לכן, אנו מבקשים להאריך את ההסדר, שנקבע כהסדר להסדרת התשלומים, למשך מספר חודשים. זה גם משתלב עם חוק יסוד: הכנסת, שקובע הארכה אוטומטית. אנו מתקנים זאת בצורה שמשתלבת עם זה, כדי לאפשר לאנשים לבוא ולהסדיר את התשלומים שלהם במהלך התקופה הזו ולהסיר את החובות.

	למען הפרוטוקול וכדי שנדע, הוגש בג"ץ במסגרתו יש בקשה להרחיב את האנשים שיכולים ליהנות מההקלה הזו. חשבנו שהכללים שהצענו הם כללים מידתיים ובצורה מידתית נכונה ולא צריך למצוא ולחפש דרך לתת פטור למי שכבר שלא שילם את חובותיו בזמן. צריך לעשות זאת רק בתנאים מוגבלים מאד ומצומצמים מאד. לכן, יש את ההגבלות שקבענו בתקנות.

סמדר אלחנני:

	לעניות דעתי, יש פה בעיה עם התאריך. לפי החוק, הכי מרחיב זה שלושה חודשים לתקופת כהונת הכנסת הנכנסת. הכנסת הנכנסת ה-16 תתחיל ב-16 בפברואר, ושלושה חודשים זה עד ה-16 במאי. למה כתוב כאן: 31 במאי? החיקוקים האחרים הם לגבי שלושה חודשים, ויהיה לך פה פער של שבועיים. אלה שאוטומטית מתארכים יהיו רק עד ה-16 במאי.

טלי ירון-אלדר:

	אין לי שום בעיה שזה יהיה 15 או 16 במאי.
 
סמדר אלחנני:

	צריך שלא תהיה לאקונה.


היו"ר יעקב ליצמן:

	אין בעיה עם זה.

שגית אפיק:

	לא תהיה לאקונה.

טלי ירון-אלדר:

	המטרה היתה ללכת לאותו תאריך שנקבע.

סמדר אלחנני:

	אבל, כתבתְ פה: "31 במאי".

שגית אפיק:

	עדיין אין בעיה.

טליה דולן-גדיש:

	הלכנו פשוט עד סוף החודש, אבל אין לאקונה. היא לא חייבת ללכת עם כל הדברים שמתארכים אוטומטית. אחרים מתארכים אוטומטית.

שגית אפיק:

	בדיוק. סעיף 38 לא חל כאן.

סמדר אלחנני:

	אני יודעת, אבל היא התאימה זאת לדברים שמתארכים אוטומטית. אם כך, לא צריך להיות הבדל בתאריכים.

טלי ירון-אלדר:

	גם אז יכול להיות פער, אבל אין לי שום בעיה אם תהיה התעקשות.

היו"ר יעקב ליצמן:

	כן.

	האם מישהו רוצה להעיר משהו על זה?

מאהר בחוס:

	אני מאהר בחוס. דובר כאן בקשר לחובות למדינה שצריך לשלמם, ואני עם הנציבה לגבי זה שצריך לשלם את החובות למדינה. עובדה היא שרוב התושבים, ואני מדבר פה על הסקטור הערבי במיוחד, משלמים את כל המסים שנדרשים מהם, אם זה מס הכנסה, אם זה ביטוח לאומי וכו'. בעניין מס רכוש היתה בעיה רצינית, מפני שזה נכס שבו לא היה יבול ולא היווה שום הכנסה לבעל הקרקע. לכן, היו קשיים בתשלום המס. בגלל כל הדברים האלה חוק מס רכוש הוקפא. זה לא הוקפא כך סתם, אלא מפני שהמס כאן היה מס בלתי סביר לחלוטין. כל החובות, שקיימים היום, נובעים מאותו חוק שהוקפא. לכן, דרישתנו היתה בעבר שצריך להפסיק עם החובות האלה וצריך לבטלם כליל.

	בפעם הקודמת כשהיתה לנו ישיבה בוועדת הכספים דובר על התקנה הזו, ואמרנו שהתקנה הזו בלתי מציאותי מפני שהיא לא פותרת כלום. אם נבוא ונסתכל, היא לא פתרה כלום. היא מדברת על תשלום חובות 25% מערך הקרקע. כבוד הנציבה, אם אנשים שילמו, נניח, 15 שנה כפול 2.5%, זה 37.5%. אם בעל הקרקע רוצה למכור את הקרקע, הוא צריך לשלם מס שבח בערך כ-40%, ועוד 37% זה 77.5%. עם עוד 25% כפי שאתם דורשים מערך הקרקע, זה אומר שבעל הקרקע צריך לשלם מכיסו. לכן, באנו וטענו שכל הדברים האלה הם דברים שלא פותרים את הבעיה. ביקשנו ודרשנו: "בואו ונשב. אנו, כבעלי הקרקעות, כבעלי חובות, לפחות בואו ונשב ביחד. נבוא בדברים. אם יש לכם דברים לשכנע אותנו, תשכנעו אותנו. אם יש לנו דברים לשכנע אתכם, נשכנע אתכם. נבוא ונסכם". אבל, כך סתם אנו לא פותרים בעיה.

היו"ר יעקב ליצמן:

	אתה צודק. אני רק אעיר שמטרת ישיבה זו היא רק לגבי זה שהיו מבצע ושביתה ואנשים לא הספיקו לנצל את המבצע. מס הכנסה מציע להאריך זאת אוטומטית בעוד שלושה חודשים. אז יהיו ממשלה חדשה ושר אוצר חדש - ישן-חדש או חדש-ישן ואני לא יודע איך להגדיר את זה - והוא יחליט מה שצריך לעשות עם כל הסיפורים האלה: עם מס רכוש, עם החובות ועם מבצעים ולא מבצעים. אני מניח, שמס הכנסה גם רוצה לגבות כסף. הם יודעים דבר אחד: כל מבצע מכניס כסף. זו מטרת מבצע.

מאהר בחוס:

	לפי התקנה של שר האוצר, אפילו במשרדי מס רכוש לא פותרים בדיוק כפי שכתוב שם. למשל: ה-20 שנה הוא דבר מוגזם מאד. יש אנשים שבאמת שילמו 20 שנה ויותר, אבל אין להם את הקבלות. למי יש קבלות 40 שנה?

היו"ר יעקב ליצמן:

	אם כך, איך יודעים?

מאהר בחוס:

	לכן, דובר בתקנה הזו על: "או בהנחת דעתו של המנהל", כלומר בשיכנוע. אנו באים ומשכנעים ואומרים כך וכך.

טלי ירון-אלדר:

	איך משכנעים?

מאהר בחוס:

	ישנם אנשים בכירים, פקידים בכירים, במשרדי מס רכוש שמכירים את האנשים. הם מכירים ממתי הם נכנסו.

היו"ר יעקב ליצמן:

	אתה מדבר על כך כך שהוא מכיר 20 שנה שזה שולם.


מאהר בחוס:

	הם מכירים, שהאנשים באים כבר למשרד הזה 30 ומשהו שנה ומשלמים מס רכוש. אנו באים ואומרים זאת. אנו מכירים את משרד מס רכוש מלפני שלושים שנה ובאיזה צד הוא היה, והיום הוא בצד אחר. יש דברים שאפשר לשכנע אותם. אבל, בואי ותסבירי זאת.

שבתאי עזריאל:

	אני שבתאי עזריאל, יושב-ראש עמותת נמ"ר (נפגעי מס רכוש). למעשה, אני מייצג את הציבור ומי שהוביל את המהלכים לביטול המס.

	רבותי, יש לנו שאלות שמאז שהתחלנו את המאבק ב-1996 טרם קיבלנו עליהן תשובה. השומות שקיבלנו הן שומות פיקטיביות מנותקות מהשווי וללא קשר לשום דבר. אם מישהו בא ומבסס את השומות או את החיובים על שומת 1999, זו שומה מנופחת וכולם יודעים זאת באופן מוחלט. זה לא משהו שבכלל ניתן לספק. אם יושבת כאן נציבת מס הכנסה, אני רוצה להבין איך יתכן שאנו מבקשים לשלם שומות פיקטיביות. משנת 1996 השומות לא קטנו, למרות שמחירי הקרקעות צנחו בעשרות אחוזים. שומות מס רכוש נגזרות משווי הקרקע. אני רוצה שמישהו יסביר לי את העניין הזה. כשהלכו לחשין, הוא אמר: "אינני יושב בבית-משפט עליון כדי לדון בעוולות של המדינה. תמשיכו להוציא להם איזה שומות שאתם רוצים". כלומר, כל המערכת כאן שיתפה פעולה להוציא לנו שומות פיקטיביות.

היו"ר יעקב ליצמן:

	האם אתה מדבר נגד חשין?

שבתאי עזריאל:

	האם אני מדבר נגד חשין? בקול רם.

היו"ר יעקב ליצמן:

	עוד מעט תגיד, שאתה  'לא שם קצוץ'.

שבתאי עזריאל:

	אינני אומר זאת. הוא אמר זאת עלי, אבל אני לא אומר זאת עליו.

היו"ר יעקב ליצמן:

	מי אמר?

שבתאי עזריאל:

	חשין.

היו"ר יעקב ליצמן:

	תשלח אותו לאבידן.

שבתאי עזריאל:

	אני אטפל בו בדרכים שלי. אין שום בעיה. גם שופט - יש כללי משפט שהוא חייב להיות כבול אליהם.

היו"ר יעקב ליצמן:

	הוא אמר, שאפשר להוציא שומות מה שרוצים.

שבתאי עזריאל:

	ב-7 באפריל 1998 הגענו אליו עם בג"ץ 6537/97 להורות להוציא שומות אמת. חשין אמר בקול רם, ושמעתי זאת באוזניי: "אני לא יושב בבית-משפט עליון כדי לדון בכל העוולות של המדינה", והוא עשה את התנועה המזלזלת שלו בצורה כזו כי כך הוא נוהג לדבר. הוא הוציא פסק-דין שבאנו עם טענות מוגזמות לבית-משפט עליון, והוא לא מבקר מדינה והוא לא זה ולא זה ושנלך לוועדות ערר. באותו זמן היתה עתירה שוועדות ערר כולן נגועות בניגודי עניינים קיצוניים, ובעקבות העתירה הזו בסוף פוטרו הרבה מאד עשרות של חברי ועדות ערר והשתנו הקריטריונים לבחירת חברים. כלומר, כל המערכת כאן שיתפה פעולה להוציא שומות פיקטיביות. עדיין לא קיבלתי הסבר איך יתכן שמ-1996 השומות לא קטנו למרות שהמחירים נפלו בעשרות אחוזים. לא יכול להיות דבר כזה. אנו כבולים כאן לאיזה שהם 25% משווי הקרקע לפי שומת 1999, אבל מהי שומת 1999? על זה אנו לא מקבלים תשובה. אנו כבולים ל-25% משומת 1999, אבל מזה שומת 1999? על זה אנו לא מקבלים תשובה.

	דבר שני - השאלה הכבדה היא: באו הוראות הביצוע ובניגוד לכל הגיון ובניגוד למה שכתוב בחוק, בהגדרות "בעל קרקע" אמרו: "מי ירש קרקע אנו לא מכירים בתשלומים ששילם המוריש". היינו המומים מהסיפור הזה. משהו כאן בהגדרת "בעל קרקע" סותר את הוראות הביצוע האלה באופן חד-משמעי.

היו"ר יעקב ליצמן:

	כנראה, שזו טעות סופר.

שבתאי עזריאל:

	יש הגדרת "בעל קרקע" בתיקון 26 לחוק, יש בחוק מס שבח (מקרקעין) ויש בכלל בהגדרות שונות. מה זאת אומרת שלא מכירים בתשלומי המוריש?

	בנוסף, אם מישהו ירש קרקע, הוא חייב בחובות המוריש, אבל לא מכירים בתשלומים שהמוריש שילם. איך יתכן דבר כזה?

	הוכחת תשלומים - בתקנות המקוריות אמרו: "רק בקבלות מקוריות". התנהל כאן ויכוח, ויש לי פה את פרוטוקול הדיון. כבוד היושב-ראש ליצמן ביקש מעורכת-הדין אנה שניידר: "תפרשי לי", ואז היא אמרה: "מה שכתוב: רוצים קבלות מקוריות". ישב כאן אדם של מס הכנסה ואמר: "לא. אנו כן התכוונו ולא התכוונו", והיתה דרישה לתקן את הסעיף הזה: "להנחת דעתו של המנהל". עכשיו, באים ודורשים מאנשים קבלות מקוריות. אספר לוועדה מה קרה כשבאתי לבקש אם שילמתי או לא. מאחר ושמי מוכר, אמרו: "יש לנו עד 1985, ומעבר ל-1985 נלך לארכיון מס רכוש ונוציא את התיק, ואני אתקשר אליך הביתה ואודיע לך. יש לנו רישום מה שילמת ומה לא שילמת". אני קצת מוכר במס רכוש. אבל, כשבא אדם מהשורה, אומרים לו: "אין לך קבלות - ככה". איזו מין צורת התנהגות זו? מוליכים אנשים שולל.

	דבר נוסף - מטילים קנסות. על מה מטילים קנסות? אני מבין שמטילים קנס על זה שעיכבתי מס, אבל הוכח שהמס הזה הוא מס שאינני מסוגל לשלמו כי אין לי מקורות הכנסה.

מאהר בחוס:

	מבטלים אותו.


שבתאי עזריאל:

	לא מבטלים. סלח לי, אל תתקן אותי, כי אביא לכאן עד.

היו"ר יעקב ליצמן:

	בתל-אביב - לא, ובנצרת - כן.

שבתאי עזריאל:

	אביא לכאן עד שאמרה לו רבקה גוטפריד, מנהלת הגביה במס רכוש במיסוי מקרקעין בתל-אביב: "אין לי רשות להוריד לך קנסות".

היו"ר יעקב ליצמן:

	האם היא אמרה לך אישית?

שבתאי עזריאל:

	לא לי. אני יכול להביא עד.

טלי ירון-אלדר:

	לבטח היתה סיבה.

שבתאי עזריאל:

	יש לי פה תלונה על רבקה גוטפריד, מנהלת מיסוי מקרקעין בתל-אביב. גברת טלי ירון-אלדר שלחה לשם את ביקורת מס הכנסה כדי שהם יבדקו את התלונה הזו. רבקה גוטפריד, מנהלת מיסוי מקרקעין, באופן שיטתי היתה מאלצת אנשים להגיע אליה לא באמצעות הודעות שהיא שולחת להם אלא סוגרת להם את חשבונות הבנק, מטילה להם עיקולים על המכוניות, לוקחת להם את הכסף מאני לא-יודע-מה, וכך היא מאלצת אותם לבוא לנהל שיחה.

היו"ר יעקב ליצמן:

	האם יש לך עוד הרבה הערות? עוד אחת, וזהו.

שבתאי עזריאל:

	ביקשנו גם לקבל מראש לפחות טיוטה של הוראות ביצוע, לפחות להביע דעה. מקבלים זאת נציגי הלשכות. אני מבקש להבין באיזו רשות נציגי לשכות, לשכת עורכי-הדין ולשכת רואי-החשבון, מקבלים זאת, ואני, כמייצג את הציבור, לא מקבל זאת. הם לא מייצגים אותי. הם נגדי. לשכת עורכי-הדין פעלה נגד ביטול מס רכוש. למה הם מקבלים זאת? הם יריבים שלי.

היו"ר יעקב ליצמן:

	שבתאי עזריאל, בזה אתמוך בך. אבקש שבהזדמנות כשתהיה עוד פעם אחת, ישלחו גם לך.

טלי ירון-אלדר:

	למען הפרוטוקול, אני לא מוכנה ואני גם חושבת שזה לא הוגן, לא הגון ולא ישר, לבוא ולהגיד: שחיתות.

שבתאי עזריאל:

	לא אמרתי מלה אחת: שחיתות. תחפשי זאת בפרוטוקול.

היו"ר יעקב ליצמן:

	אף אחד לא אמר.

טלי ירון-אלדר:

	סליחה.

טלי ירון-אלדר:

	אגיד זאת אחרת: אני נותנת אמון מלא במערכת מס רכוש שפועלת. אני נותנת אמון מלא בפקידוּת שעובדת. במקום שיש טענה ספציפית אנו נבדוק אותה כשצריך לבדוק אותה. כך צריך לפעול. המערכת הזאת ממשיכה ותמשיך לעבוד.

שבתאי עזריאל:

	טלי ירון-אלדר, בבקשה תני לי טענה על הטענה שלי. למה השומות לא קטנות מ-1996?

היו"ר יעקב ליצמן:

	שבתאי עזריאל, לא. אי אפשר להפריע באמצע הדברים.

טלי ירון-אלדר:

	יש לי אמון מלא בכל המערכת כולל הערכות שנעשו. אני חוזרת על מה שנאמר פה בעבר בקשר לתקנות האלה. אנו לא דורשים מסמכים בכתב בכל המקרים, אבל אנו כן דורשים איזו שהיא מידה של הוכחה כי אי אפשר בלי זה. ההוראות הן - ולא בגלל שזה שבתאי עזריאל - לסייע, לעזור ולחפש פתרונות ולפש דרכים. אנו מודעים לזה שזה הרבה מאד שנים, אבל אי אפשר בלי איזו שהיא הוכחה ששולם הכסף. זה שבא בן-אדם ואומר "אני שילמתי 20 שנה", לא על סמך זה הוא יקבל את ההנחה הזו.

היו"ר יעקב ליצמן:

	אנו משאירים את המונח: "לשביעות רצונו".

טלי ירון-אלדר:

	"לשביעות רצונו". אנו נבדוק ונמשיך לבדוק ולסייע.

	לגבי הפרשנות לעניין הירושה, זה לא קשור לתקנות עצמן. זה בהוראות הביצוע. אבדוק, ותקבלו התייחסות לעניין הזה לגבי מה כתוב בעניין יורשים ולא יורשים.

היו"ר יעקב ליצמן:

	אני חושב, שבקטע הזה שבתאי עזריאל צודק.

טלי ירון-אלדר:

	נקבל התייחסות.

שבתאי עזריאל:

	טלי ירון-אלדר, עם כל הכבוד, אני מבקש להעיר הערה. גם לשכת רואי-החשבון וגם לשכת עורכי-הדין העירו על העניין הזה שלא יתכן דבר כזה.

טלי ירון-אלדר:

	בסדר. אמרתי שאני אבדוק זאת ושתהיה התייחסות לעניין הזה. לא אמרתי שלא. אמרתי שאני אבדוק את זה ושתהיה התייחסות לעניין הזה של היורשים.

שוש שחם:

	אני מצטרפת לטלי ירון-אלדר. בתור נציגת לשכת עורכי-הדין, אני קצת מתקוממת למה שאתה אומר, למרות שאני מבינה את סערת הרגשות ואת כל מה שכרוך בנושא הזה מבחינתך. אבל, ברצוני לומר שלגבי הרשויות, עד כמה שאני מכירה את בתי-המשפט, יש ועדות של מס רכוש. החוק קובע שהשווי למשל לגבי שנת 1999 זה נובמבר 1998. שווי השוק בשנת 1999 הוא בעצם נמוך יותר, ואז אתה מתווכח ומביא הוכחות. ואז, כאן יש בעיה שבוועדת מס רכוש נציגי מס רכוש מביאים שווי שוק של 2-3 עסקאות שהשווי שלהן היה הכי גבוה, וכשאני, כעורכת-דין, מבקשת לדעת מה שווי כל העסקאות שהיו באותו אזור בזמן האחרון, לא מגלים לי זאת. אם, נניח, הוועדה במקרה מסויים הורידה אחוז מסויים מהשווי, אבל זה עדיין לא היה השווי הריאלי של שווי השוק - אין ברירה ופונים לבית-המשפט המחוזי. בבית-המשפט המחוזי יושבים שופטים, וכל הכבוד באמת למערכת בתי-המשפט.

מאיר שפירא:

	הוא לא מתערב בעניין של שווי. הייתי לא פעם אחת ולא פעמיים.

שוש שחם:

	זה לא עניין של שאלה של שווי.

מאיר שפירא:

	בשאלה של שווי הוא לא מתערב. הרי את יודעת זאת כעורכת-דין. גם אני מופיע בבתי-משפט, ונתקלתי בזה שאמרו לי: "בית-משפט לא מתערב בשאלה של שווי. לך הביתה".

שוש שחם:

	זה לא עניין של שווי. אז, צריך עורך-דין יותר מוצלח. מה אגיד לךָ? יש כאן דבר אלמנטרי.

היו"ר יעקב ליצמן:

	שוש שחם, האם לגבי הגדרת "יורשים" את גם מצטרפת?

שוש שחם:

	אני - כן.

דובר:

	זו העברה ללא תמורה.

שוש שחם:

	אני מבקשת מטלי ירון-אלדר שתהיה הנחיה בכל הדיונים שיש, שיושבים בוועדה, שכשנציג מס רכוש מביא שווי שלא יביא של שתי עסקאות שהשווי שלהן היה הכי גבוה אלא שיגלה את כל העסקאות. לגבי זה, בית-המשפט המחוזי כן נתן לי צו, וחזרנו לוועדה. גילו לי את השווי של כל העסקאות, וראינו את הפער.

מאיר שפירא:

	יש פער.

שוש שחם:

	יש פער. לכן, מלכתחילה, מה שאנו היינו ממליצים הוא שאתם תחילו את השקיפות.

טלי ירון-אלדר:

	פתיחת המאגרים. יש תקנת שמוכנות.

שוש שחם:

	בדיוק, כמו במס שבח.

מאהר בחוס:

	האפשר להציע הצעה, שלדעתי היא הצעה נכונה? אינני יודע אם יסכימו לה. בקשר לשנת 1999 באמת העלו זאת בצורה מוגזמת לעומת 1998, ואינני יודע למה העלו זאת שכן דוקא הקרקעות היו בירידה. לדעתי, צריך להוריד את ההערכה של 1999 לפחות כפי שהיתה ב-1998. זה צודק לגמרי.

טלי ירון-אלדר:

	עשו הערכת שווי ב-1999.

היו"ר יעקב ליצמן:

	לא. זה לא שייך.

	רבותי, יש לנו עוד כמה דברים, וצריכים גם לסיים.

שבתאי עזריאל:

	עשינו בג"ץ נגד ועדות ערר במס רכוש, ובעקבותנו עשה אהוד יערי בג"ץ נגד קריטריונים של ועדות ערר במס שבח. קבעו קריטריונים אחרים למנות חברי ועדות ערר, ועשרות חברי ועדות ערר סולקו חד וחלק.

	אני רוצה להוסיף, שבלשכת המשנה ליועץ המשפטי לממשלה התקבלה החלטה לא לקבוע קריטריונים לפי פסק-דין של בג"ץ, ועל זה הייתי צריך ללכת ולעשות בג"ץ נוסף, ויצא לי צו על תנאי נגד אליקים רובינשטיין: מדוע לא תבטל את ההחלטה שלךָ שלא לקיים פסק-דין של בג"ץ? אינני יודע אם יש דבר כזה בכל מדינה מערבית.

היו"ר יעקב ליצמן:

	זה לא שייך לזה.

טארק בשיר:

	לא זכור לי שנתקלנו בהחלטה של היועץ המשפטי לא לקיים בג"ץ.

היו"ר יעקב ליצמן:

	שבתאי עזריאל, לא. אנו גולשים. זה לא הנושא שעל סדר-היום.

מאיר שפירא:

אנו כבר מסתובבים פה עם נושא מס רכוש עשרות פעמים.

היו"ר יעקב ליצמן:

	יש לי בשורה טובה בשבילך: אתה הולך להסתובב עם זה עוד כמה עשרות שנים.

מאיר שפירא:

	הם לא רוצים לפתור פעם אחת ולתמיד את הבעיה.

היו"ר יעקב ליצמן:

	חבל על הזמן. זה לא יהיה לפני הבחירות. אני אומר לך מיד: יהיה שר אוצר חדש-ישן או ישן-חדש, ואינני יודע מי שזה יהיה, ואז תִפנו מחדש וגם אני אפנה מחדש. ואז, נחליט מה צריך לעשות. כרגע, אין לי אפשרות לפתוח את הדברים. יש לנו רק את הנושא הזה על סדר-היום, ויש בעד או נגד וזהו.

מאיר שפירא:

	לפחות דבר אחד - לגבי העברות ללא תמורה, שאב נתן לבן, אתם מענישים ע"י האב.

היו"ר יעקב ליצמן:

	הם יבדקו את זה.

טלי ירון-אלדר:

	לגבי יורשים, אמרתי שאני מבינה את הטענה.

היו"ר יעקב ליצמן:

	אני מעמיד להצבעה את תקנות מס רכוש וקרן פיצויים (כללים בדבר הקטנת חוב מס) (הוראת שעה) (תיקון), התשס"ג-2002. מי בעד? מי נגד?

ה צ ב ע ה

תקנות מס רכוש וקרן פיצויים (כללים בדבר הקטנת חוב מס) (הוראת שעה) (תיקון),
התשס"ג-2002, התקבלו פה אחד.



היו"ר יעקב ליצמן:

	התקנות אושרו פה אחד כמובן עם התיקון לגבי יורשים.

שגית אפיק:

	זה בהוראות ביצוע.

היו"ר יעקב ליצמן:

	כן, אבל היא אמרה שתבדוק.

תקנות מס הכנסה (פטור ממס לתושב חוץ על רווח הון במכירת נייר ערך), התשס"ג-‏2003



היו"ר יעקב ליצמן:

	אנו עוברים לתקנות מס הכנסה (פטור ממס לתושב חוץ על רווח הון מעיסקה עתידית) (תיקון), התשס"ג-2003.

חיים הוזמן:

	אני חיים הוזמן מבנק לאומי. אני מבקש להתחיל עם התקנות השניות - תקנות מס הכנסה (פטור ממס לתושב חוץ על רווח הון במכירת נייר ערך), התשס"ג-2003.

סמדר אלחנני:

	האם יש כאן קשר לוגי?

חיים הוזמן:

	יש קשר לוגי. אם אנו נפתור את התקנה הראשונה, יהיו פחות בעיות עם התקנה השניה.

היו"ר יעקב ליצמן:

	בסדר. חיים הוזמן מבקש להתחיל בתקנות מס הכנסה (פטור ממס לתושב חוץ על רווח הון במכירת נייר ערך), התשס"ג-2003.

טלי ירון-אלדר:

	במסגרת הרפורמה יש חיוב במס על מכירות נייר-ערך בבורסה. בתקנה יש פטור ממס לתושבי חוץ על מכירות של ניירות-ערך בבורסה. כשאנו מדברים על הבורסה מחוץ לישראל אנו נותנים להם פטור על מכירת ניירות-ערך בבורסה מחוץ לישראל בתנאים שקבועים בתקנות. אנו לא רוצים לחייב במס תושבי חוץ על רווחי הון במכירת ניירות-ערך בבורסה. התנאים הם בעיקר תנאים שקשורים לדברים הבאים: האם זה מפעל קבע בישראל? האם זה קשור למפעל קבע בישראל? זה לא היה קודם לא-סחיר, ואז אם זה לא היה קודם לא-סחיר אז זה חייב להיות מתחייב במס של 25%. זה סוג התנאים שנמצאים במסגרת התקנות פה.

	כמו שאמרתי, הפטור ניתן לגבי בורסה בישראל, וזה לא נמצא פה. התקנות האלה קובעות את מה שקבענו לגבי ניירות-ערך זרים לגבי חברה תושבת ישראל. אמרנו, שחברה תושבת ישראל היא כמו נייר-ערך בישראל, ולכן גם לזה צריך לתת את הפטור.

חיים הוזמן:

	למה ההגדרה היא של "ניירות-ערך" ולא של "ניירות-ערך זרים"? אנו רוצים לתת פה הגדרה לפטור לניירות-ערך זרים.

יעל ייטב:

	זו רק חברה תושבת ישראל.

טארק בשיר:

	זה לא כולל עיסקה עתידית.

טלי ירון-אלדר:

	נכון. אלה ניירות-ערך זרים שהם חברה תושבת ישראל.

יעל ייטב:

	לא. אין.

טלי ירון-אלדר:

	אין.

חיים הוזמן:

	שוב, מדובר פה על מניות של חברות זרות שנסחרות בבורסות זרות.

טלי ירון-אלדר:

	הן לא נכנסות להגדרה של "נייר-ערך זר".

טלי דולן-גדיש:

	להיפך. אלה לא חברות זרות. אלה חברות ישראליות שנסחרות בחו"ל. זו חברה ישראלית שנסחרת בבורסה בחו"ל.
 
חיים הוזמן:

	לא מדובר פה על חברה ישראלית.

היו"ר יעקב ליצמן:

	זה מה שכתוב.

טלי ירון-אלדר:

	אני לא צריכה לתת פטור לתושב חוץ על מכירת IBM בבורסות בחו"ל, כי על IBM בבורסה בחו"ל אין שום חיוב במס בארץ מראש.

טלי דולן-גדיש:

	זה לא בטריטוריה שלנו.

טלי ירון-אלדר:

	אני מחייבת תושב ישראל שם, אבל לא אחייב תושב חוץ.

חיים הוזמן:

	זו הסיבה שזו ההגדרה.


טלי ירון-אלדר:

	למה צריך? צריך לתת את הפטור על חברה תושבת ישראל, שאז יכול להיות חיוב, ומאחר ויכול להיות חיוב זה לא נכנס להגדרה של "נייר-ערך זר", ולכן ההגדרה היא כזו.

חיים הוזמן:

	מקובל.

היו"ר יעקב ליצמן:

	אני מעמיד להצבעה את תקנות מס הכנסה (פטור ממס לתושב חוץ על רווח הון במכירת נייר ערך), התשס"ג-2003. מי בעד? מי נגד?

ה צ ב ע ה

תקנות מס הכנסה (פטור ממס לתושב חוץ ע לרווח הון במכירת נייר ערך),
התשס"ג-2003, התקבלו.


היו"ר יעקב ליצמן:

	התקנות אושרו.

	אני חייב להעיר שקראתי בעיתון, ואינני רוצה להגיד איזה, ידיעה מרעישה שמאיר זיילר לא נכשל ולא קיבל את הפטור שהוא ביקש. זו פשוט בורות.

סמדר אלחנני:

	היה כתוב, שאלה נכסים שהיו בידיו לפני זה.

היו"ר יעקב ליצמן:

	הוא ביקש, וטלי ירון-אלדר התנגדה. הוא אמר: "זה מה שמקבלים. זה לשביעות רצוננו". הוא לא רוצה את זה. הוא הלך וביקש. איזו ידיעה מרעישה! אגיד לךָ עכשיו למה מגיע להם את זה: כי הם הראשונים שפירסמו כאילו אני נתתי לו את זה. כשהם כתבו, הם ידעו שלא נתתי את זה ושזה לא התקבל. שלא התקבל. אני רוצה לומר לפרוטוקול איזו בורות שכותבים דברים וידיעה מרעישה אתמול. לפחות זה עונש על כך שכותבים דברים לא נכונים בהתחלה. הוא צריך עכשיו להצדיק למה בהתחלה הוא כתב ובסוף זה לא קרה. אז, הנה.

דובר:

	פירסמו השבוע את רשימת התורמים של הליכוד ב"ידיעות אחרונות". לקחו זאת מאתר האינטרנט, אלא שלא שמו לב שזה מהבחירת הקודמות.


תקנות מס הכנסה (פטור ממס לתושב חוץ על רווח הון מעיסקה עתידית)
(תיקון), התשס"ג-2003



היו"ר יעקב ליצמן:

	הנושא הבא הוא: תקנות מס הכנסה (פטור ממס לתושב חוץ על רווח הון מעיסקה עתידית) (תיקון), התשס"ג-2003. אני מבין שהוא כבר לא מתנגד לזה.

חיים הוזמן:

	יש לי ארבעה שינויים.

טלי ירון-אלדר:

	יש לו ארבעה שינויים. חלק כן וחלק לא.

	אסביר מה עומד מאחורי התקנה. שוב, אנו חוזרים לתושבי חוץ. אנו נתנו להם פטור על מסחר בבורסה, על ניירות-ערך הנסחרים בבורסה, וגם נתנו להם פטור מריבית על פיקדונות מסויימים שהם משקיעים את זה בפיקדונות האלה. אנו מבקשים פה לתת פטור, וזה פטור ממס על עסקאות נגזרות - על הנגזרות, על העסקאות שהן בבסיסן עסקאות פטורות. כלומר, אם יש לי פטור מריבית, אנו מדברים על זה שהעיסקה הנגזרת, אופציה על או על שערי מטבע יהיו גם פטורים. כנ"ל לגבי ניירות-ערך- - -

סמדר אלחנני:

	האם "עיסקה עתידית" היא העיסקה הנגזרת?

טלי דולן-גדיש:

	לא.

חיים הוזמן:

	עיסקה  עתידית זה נגזר.

טלי ירון-אלדר:

	כן, זה סוג של נגזר.

טלי דולן-גדיש:

	עיסקה עתידית זה הבסיס.

סמדר אלחנני:

	לעיסקה עתידית אני קוראת: FUTURES.

טלי ירון-אלדר:

	נכון. זה סוג של נגזרים. אופציות זה נגזרים. עיסקאות עתידות זה נגזרים.

סמדר אלחנני:

	לא. זה היה ב-COMMODITIES. ב-COMMODITIES אתה סוחר ב-FUTURES.

טלי ירון-אלדר:
	
	אבל, זה לא רק.

סמדר אלחנני:

	למשל: במטבע חוץ אתה סוחר ב-FUTURES.
	
חיים הוזמן:

	את צודקת. גם COMMODITIES זה סוג של עיסקה עתידית.

סמדר אלחנני:

	זה המקור של העיסקה.

	יש את הספר המפורסם של אדם סמית', שאמר:IF YOU HAVE THE URGE TO TRADE IN FUTURES, GO TO BED AND STAY THERE UNTIL THE URGE LEAVES YOU.

היו"ר יעקב ליצמן:

	IF YOU HAVE MONEY, DON'T PUT IT INTO COMMODITIES. 

חיים הוזמן:

	תזכרי את מה שאמרתי. תיכף לא יסכימו איתךְ, ש-COMMODITY נכנסת להגדרת "עיסקה עתידית", כי מס הכנסה מגדיר "עיסקה עתידית" כהכל חוץ מ-COMMODITIES.

טלי ירון-אלדר:

	זה לא עניין של הגדרה. השאלה היא לְמה אנו נותנים את הפטור. הרעיון בתקנות האלה הוא לתת את הפטור לתושבי חוץ בין שהם סוחרים בשוק המשני ובין בנגזרות מהסוגים השונים - לבוא ולהגיד להם: "יש לכם פטור פה. נאפשר לכם את אותו פטור גם בתקנות".

היו"ר יעקב ליצמן:

	אין הערות - נכון? האם זה הסתיים?

טלי ירון-אלדר:

	יש פה כמה הערות ניסוחיות, אבל אולי קודם נשמע אותו.

חיים הוזמן:

	בואו ונסכים על הדברים שאנו רוצים להוסיף.בשורה השניה, בסעיף 2 בתקנות, אני מבקש שייכתב: "ובלבד שהיא נסחרת בבורסה בישראל, או בבורסה בחו"ל או נסחרת בתאגיד בנקאי". הרי אין הבדל אם זה מסחר בבורסה ישראלית או בבורסה בחו"ל.

יעל ייטב:

	לא.

טלי דולן-גדיש:

	אם הוא נסחר בבורסה בחו"ל, אני לא צריכה לתת לתושב-חוץ. הוא לא בטריטוריה שלי. אין בכלל מס.

טלי ירון-אלדר:

	לא, אבל הוא אומר: נגזרת על נייר-ערך בבורסה בחו"ל.

טלי דולן-גדיש:

	לא. הוא מדבר על העיסקה עצמה.

סמדר אלחנני:

	ואז, אנו נכנסים ל-COMMODITIES MARKET  של שיקאגו.

היו"ר יעקב ליצמן:

	אדוני, רגע. אנו לא בתשדירי בחירות.

יעל ייטב:

	הסיבה שהגבלנו זאת נעוצה בכך שבבורסה או בשוק מוסדר בחו"ל אפשר לעשות עסקאות עתידיות על נכס בסיס בישראל שחייב במס, למשל: ניירות-ערך לא נסחרים בבורסה שחייבים במס או נכסים כמו  מקרקעין ודברים כאלה. העיסקה העתידית הזאת - אנו לא רוצים שהיא תהיה פטורה ממס.

חיים הוזמן:

	אלו מקרקעין את יכולה לעשות? אין בשום בורסה בחו"ל, כמו שאנו מכירים אותה, עיסקה עתידית על מקרקעין בישראל.

טלי ירון-אלדר:

	לא. נייר-הערך הזר יכול להיות בעיסקה עתידית.

חיים הוזמן:

	נייר-ערך - כן, ריבית - כן.

טלי ירון-אלדר:

	נייר-הערך הזר יכול להיות אופציה למקרקעין בארץ או אופציה למשהו בישראל שהוא נכס.


חיים הוזמן:

	אנו לא מכירים בפרקטיקה איזה שהוא חוזה עתידי שנסחר בבורסה בחו"ל, בשיקאגו, בפילדלפיה או בקנזס, שנכס הבסיס שלו- - -

היו"ר יעקב ליצמן:

	מה יש לך בקנזס?

חיים הוזמן:

	החיטה הלבנה שם חזקה מאד וגם תירס.

היו"ר יעקב ליצמן:

	אבל, זה לא COMMODITIES.

סמדר אלחנני:

	זה ממש COMMODITIES.

חיים הוזמן:

	זה FUTURE COMMODITIES.

	האם יש לכם בעיה להוסיף פה: בורסות חו"ל?

יעל ייטב:

	כן, יש לנו בעיה.

טארק בשיר:

	אתם מדברים על נכס בסיס ומהו נכס בסיס, והוא מדבר על העיסקה העתידית עצמה.

טלי דולן-גדיש:

	בדיוק.

טארק בשיר:

	תגדירו את נכס הבסיס.

חיים הוזמן:

	כל התקנה היא על עסקאות עתידיות.

טלי ירון-אלדר:

	אני חושבת שאנו יכולים להסכים עם משהו שיתאים לכולם. בעקרון, אין לי בעיה עם נייר-ערך זר בהנחה שהוא היה פטור - שהוא לא היה חייב. כשנכס הבסיס פטור, אין לי בעיה שיהיה נייר-ערך זר בחו"ל, אבל צריך להיווסף לזה תנאי שנכס הבסיס שלו, של נייר-הערך הזר, הוא לא נכס בישראל.

חיים הוזמן:

	בסדר.

יעל ייטב:

	הרווח ממנו לא יהיה חייב במס בישראל. זה בנכס הבסיס.

טלי ירון-אלדר:

	הרווח ממנו, מנכס הבסיס, לא חייב במס בישראל.

חיים הוזמן:

	שאלה - אם אני עושה חוזה עתידי בשיקאגו על הלִיבּוֹר, על הריבית האמריקאית, לא תוכלי להגיד שיש לי איזה שהוא פיקדון בישראל- - -

טלי ירון-אלדר:

	לא. אם זה נעשה לגבי נכס בסיס שחייב במס בישראל- - -

חיים הוזמן:

	הרי אין לךְ שום מושג, לא לי ולא לאף אחד, האם יש נכס בסיס מאחורה.

טלי ירון-אלדר:

	זה צריך להיות התנאי כדי למנוע שזה ייעשה בעקיפין. אינני חושבת שיש לך בעיה עם זה.

חיים הוזמן:
	לא, אינני חושב. אבל, לא נוכל- - -

היו"ר יעקב ליצמן:
	תעזוב זאת.

חיים הוזמן:

	אז, אנו מוסיפים פה: "בורסה בחו"ל ובתנאי--

טלי ירון-אלדר:

	--שנכס הבסיס לא...". אנו נעשה זאת בסעיף נפרד.

טארק בשיר:

	יש הגדרה של "נכס הבסיס", ושם אפשר לעשות זאת.

טלי דולן-גדיש:
	בדיוק.

חיים הוזמן:

	נעבור לרשימת נכסי הבסיס. רשימת נכסי הבסיס כוללת בסעיף (1): "נייר ערך הנסחר בבורסה שאינו נייר ערך זר". הייתי רוצה הגדרה ספציפית ל"נייר-ערך זר" ול"אינדקס על נייר-ערך זר".

טלי דולן-גדיש:

	אבל, זה בתוך הפקודה. יש "נייר ערך זר" בפקודה. למה אני צריכה זאת?

יעל ייטב:

	לא. שיניתי זאת בעקבות ההערה שלך. בסדר, אני אציע. אנו מציעים דבר כזה: "נייר ערך הנסחר בבורסה בישראל- - -

היו"ר יעקב ליצמן:

	איפה את קוראת?

יעל ייטב:

	אתה מדבר על סעיף 2(ב)(1) - נכון?

חיים הוזמן:

	כן.

יעל ייטב:

	שם יש את התנאי ש"אינו נייר ערך זר". אז, בעקבות הערתך אנו נשנה זאת לזה: "נייר ערך הנסחר בבורסה בישראל או נייר ערך של חברה תושבת ישראל הנסחר בבורסה או בשוק מוסדר מחוץ לישראל".

טארק בשיר:

	מה זה חשוב לךְ? הוא אומר: אם תושב חוץ משקיע בנייר ערך זר, הוא ממילא פטור. אז, תכניסו את זה.

טלי ירון-אלדר:

	זה מצטרף למה שנאמר עכשיו.

חיים הוזמן:

	תוסיפו פה שזו עיסקה עתידית גם- - -

טארק בשיר:

	זה לא קשור לתושבת ישראל.


טלי ירון-אלדר:

	אין לי בעיה שזה יהיה גם נייר ערך זר, אם זאת ההנחה. וזאת, למעט נייר ערך זר שהוא נכס בסיס.

חיים הוזמן:

	כמו שאמרנו בסעיף הקודם.

	יש גם אינדקס על ניירות ערך.

יעל ייטב:

	האם יש לכם עסקאות כאלה, שפה בארץ בתאגיד בנקאי תושבי חוץ עושים על ניירות-ערך זרים?

חיים הוזמן:

	הרבה תושבים מניו-יורק מתקשרים, וכספם פה, ואומרים: "תעשה לי בבקשה חוזה עתידי על SNP, על הנאסד"ק, על IBM או על MICROSOFT" אפילו.

	אני רוצה גם את ההגדרה על מדדי מניות.

טארק בשיר:

	מניות זרים.

חיים הוזמן:

	כמובן, הכל זרים.

היו"ר יעקב ליצמן:

	הסכימו. חבל על הזמן.

חיים הוזמן:

	הסכימו, אבל לא כתבו כמו שרציתי.

טלי ירון-אלדר:

	נוסיף: "נייר ערך זר ומדדי ניירות זרים, למעט אלה אם נכס הבסיס- - -

חיים הוזמן:

	מדד מניות זר - לא יכול להיות שיש לו נכס בסיס בישראל.

טלי ירון-אלדר:

	אין בעיה.


חיים הוזמן:

	בהמשך כתוב: "והכל אם תושב החוץ הגיש לתאגיד הבנקאי הצהרה בטופס כך וכך על היותו תושב חוץ ביום ההתקשרות בעיסקה העתידית". אנו מבקשים לשנות, כך שבמקום "ביום ההתקשרות" שיהיה: "עד יום הפרעון".

טלי ירון-אלדר:

	לא, אני לא מוכנה.

חיים הוזמן:

	כבר היום, המצב של היום הוא שהבנקים בודקים האם הנישום חייב או לא חייב ביום הפרעון ולא ביום ההעמדה של העיסקה. גם לתושבי ישראל זה מה שאנו עושים. אנו בודקים פטוֹרים או לא פטוֹרים ביום של אירוע המס, ולא ביום שנכנסתי לעיסקה. טלי ירון-אלדר, זו עיסקה עתידית.

טלי ירון-אלדר:

	אני פשוט לא מוכנה. תקשיב טוב למה שאני הולכת להגיד. התנאי שלי, כדי לקבל את זה, הוא שאתה תהיה תושב חוץ לכל אורך תקופת העיסקה. אני לא מוכנה שיהיה מצב שיהיה תושב ישראל שייהפך להיות תושב חוץ בין שלב עשיית העיסקה לבין שלב מועד הפרעון--

טלי דולן-גדיש:

	הפוך.

טלי ירון-אלדר:

	לא.

	--ויבוא בשלב האחרון ויגיד: "אני תושב חוץ. אני מבקש את ההקלה". אחרת, אנו מסבכים אתכם עם מס יציאה. אני לא רוצה בזה. התנאי הזה צריך לעמוד בשלב עשיית העיסקה ולכל אורך תקופת העיסקה.

טארק בשיר:

	בעצם, זה כמו מס יציאה.

טלי ירון-אלדר:

	נכון.

חיים הוזמן:

	הבנקים לא מסוגלים, מִיכּוּנית, לעמוד בזה.

טלי ירון-אלדר:

	לא אכפת לי לתת לכם תקופת היערכות.
	

חיים הוזמן:

	רבותי, אירוע מס הוא ביום הפרעון - נכון?

טלי ירון-אלדר:

	האם שמעת מה שאמרתי? אני רוצה את כל התקופה. מבחינתי, החיוב צריך להיות בכל התקופה. אני מוכנה לתת תקופת היערכות.

חיים הוזמן:

	שאלה - תושב חוץ, שמגיע לישראל פעם בשנתיים או בשלוש שנים, ממשיך לתת לי הוראות מניו-יורק: "תבצע לי עיסקאות עתידיות", אבל הוא עדיין לא הגיע לישראל. מאחר והוא בא לביקור פה פעם בשנתיים או בשלוש שנים, הוא עדיין לא חתם. אבל, עכשיו יש לו פרעונות.

טלי ירון-אלדר:

	בפעם הראשונה שהוא בא אליך, אני מניחה שאתה דואג לקחת ערבויות, ושאתה דואג להבטיח את עצמך נהדר בחלק הבנקאי של העיסקה.

חיים הוזמן:

	מה זה קשור?

טלי ירון-אלדר:

	את אותו הדבר תעשה ביום הראשון. אם אתה מדבר איתי על עסקאות שהיו בעבר או רק מעבר - אין לי בעיה. לגבי הוראת מעבר על ההסטוריה, על מה שהיה, אין לי בעיה. לגבי ההסטוריה, אני מוכנה שזה יהיה ביום הפרעון. אלה שנעשו ועדיין לא הסתיימו - זה יהיה ביום הפרעון. אבל, יש את אלה שנעשות מהיום ואילך.

חיים הוזמן:

	הבעיה שלך היא עם כאלה שמשנים סטטוס במהלך חייהם.

טלי ירון-אלדר:

	לא. הבעיה שלי היא, שאני רוצה את זה מראש.

סמדר אלחנני:

	טלי ירון-אלדר, מה עם חתימה אלקטרונית? הוא צריך לחתום על איזה שהוא טופס.

טלי ירון-אלדר:

	אין לי בעיה עם חתימה אלקטרונית.

חיים הוזמן:

	הרבה מהלקוחות האלה, תושבי חוץ, לא רוצים- - -


טלי ירון-אלדר:

	אין לי בעיה שתהיה הוראת מעבר לגבי ההסטוריה. כלומר, בחלק של הוראת המעבר לגבי אלה שנעשו לפני שהרפורמה מתחילה ועדיין לא נפרעו ושזה יהיה לפני יום הפרעון - אין לי בעיה.

חיים הוזמן:

	זה לא מספיק, כי לקוחות שהיום בבוקר- - -

טלי ירון-אלדר:

	אל תמשיך.

חיים הוזמן:

	אנו לא יכולים לעמוד בזה. אף בנק לא יוכל לעשות את הבדיקה הזאת, כי לגבי לקוחות שהיום בערב נותנים הוראות, והיום בערב עדיין הם לא הגיעו לתל-אביב לחתום על ההצהרה של תושב חוץ, אז מבחינתךְ- - -

טלי ירון-אלדר:

	אין בעיה. אני אסגור גם את זה.

חיים הוזמן:

	זיכרי שאנו ב-2003 ושהרפורמה התחילה.

טלי ירון-אלדר:

	אני את זה גם מוכנה לעשות יחד איתך. התחילה של התנאי הזה תהיה בעוד שלושה חודשים.

חיים הוזמן:

	זה לא בעוד שלושה חודשים.

סמדר אלחנני:

	תבוא ממשלה חדשה ותשנה את החוק.

טלי ירון-אלדר:

	זה יתחיל בעוד שלושה חודשים.

חיים הוזמן:

	אם אנו רוצים להיות ריאליים, צריך לדעת שהתושבים האלה לא מגיעים בשלושת החודשים הקרובים לארץ. בפעם הראשונה שהם מגיעים לישראל הם צריכים לחתום על ההצהרה הזו.


טלי ירון-אלדר:

	התשובה היא: לא. גמרנו. אתה צריך לדרוש מהם להעביר. הם ימלאו את הטופס בחתימה אלקטרונית.

יעל ייטב:

	בנוסף לדברים ניסוחיים שאני אוסיף: "יום מכירה", "תושב חוץ" לפי מה שטלי ירון-אלדר אמרה, יש את השינוי הבא בסוף סעיף 2: במקום ש"התאגיד הבנקאי הוא צד לה", יש "התאגיד הבנקאי הוא הצד האחר לעיסקה".

חיים הוזמן:

	מבחינתנו, זה בסדר. זה לא מוסיף לנו או מוריד.

	עדיין חסרה לנו הנקודה העיקרית.

היו"ר יעקב ליצמן:

	יש ויכוח.

חיים הוזמן:

	לא, זו נקודה שעכשיו אנו מתחילים להתווכח עליה. דיברנו על כך שניירות-ערך זרים פטורים, שערי ריבית פטורים ושערי מטבע חוץ פטורים. טובין - זה דבר שאנו דיברנו איתךְ לאורך חודשים.

טלי ירון-אלדר:

	לא. אתמול.

חיים הוזמן:

	טלי ירון-אלדר, דיברנו איתך חודשים. גם אתמול דיברנו איתך.

	כתוב כאן: "(1) ניירות ערך זרים. (2) שערי ריבית. (3) שערי מטבע חוץ". אלה סוגי עסקות עתידיות שתושבי חוץ מקבלים פטור. הם לא מקבלים פטור, אם הם עושים עיסקה עתידית על זהב.

סמדר אלחנני:

	זה FUTURES במובן שאני הכרתי אותו.

חיים הוזמן:

	אותו תושב חוץ שיושב בניו-יורק מתקשר ואומר לי: "תעשה לי בבקשה FUTURE אחד על ה-SNP, ו-FUTURE אחד על ה-GOLD או על משהו אחר".

היו"ר יעקב ליצמן:

	אתה אמרת שישבת אתמול עם מס הכנסה. מה הן התוצאות?


חיים הוזמן:

	התוצאות הן, שמס הכנסה לא מסכים להכניס את ה-COMMODITIES להגדרה של FUTURES, כאשר COMMODITIES זה ה-FUTURES בעולם. 90% מהמסחר ב-FUTURES זה COMMODITIES.
	
טלי ירון-אלדר:

	כמה מה-FUTURES בארץ הם של תושבי חוץ?

סמדר אלחנני:

	אבל, אין FUTURES במובן הזה בארץ.

חיים הוזמן:

	בערך חצי.

טלי ירון-אלדר:

	לפי מה שאמרו לי, זה שולי. גם אתמול אמרו לי שזה שולי.

חיים הוזמן:

	אינני יודע עם מי דיברת, אבל אני יכול להגיד לך שעבדתי- - -

היו"ר יעקב ליצמן:

	אני מציע שנשאיר משהו גם לפעם הבאה. בפעם הבאה נתקן. צריך לתקן משהו. לפי כל התיקונים כאן, לא יהיה מה לתקן בפעם הבאה.

חיים הוזמן:

	לא, זה לא יגיע. זה סעיף שולי מכדי להביא אותו עוד פעם. עדיף לגמור זאת היום.

סמדר אלחנני:

	במובן של FUTURES, כמו שאני מכירה זאת, זה מה שהוא אומר. בדרך-כלל, אלה COMMODITIES בזהב ודברים כאלה. אין בזה מסחר בארץ. אין בורסה כזאת בארץ.

היו"ר יעקב ליצמן:

	לפי כל התשדירים, אני שומע שאין עתיד, שאין FUTURES ושאין שום דבר.

חיים הוזמן:

	אני מבין במאה אחוזים את הבעיה לגבי נכסי בסיס.

טלי ירון-אלדר:

	לכן, גם יש לי בעיה עם COMMODITIES, כי אני לא יודעת- - -

היו"ר יעקב ליצמן:

	היא לא רוצה.

סמדר אלחנני:

	היא צודקת, כי אין את זה בארץ בכלל.

טלי ירון-אלדר:

	יכול להיות נכס בישראל. אתה לא יכול לדעת.

חיים הוזמן:

	גם אני לא יודע.

חיים הוזמן:

	טלי ירון-אלדר, האם יש לך כוונה להגיע לאיזה שהוא שביל באמצע?

טלי ירון-אלדר:

	אין לי על מה.

חיים הוזמן:

	לא, כן יש לך. אפשר להגיע. מר ליצמן, יש פה משהו עקרוני.

היו"ר יעקב ליצמן:

	אני יודע. לכן, אני רואה שיש התנגדות של מס הכנסה.

חיים הוזמן:

	אני מציע שביל באמצע, ואולי מס הכנסה יקבל אותו. מס הכנסה לא יכול להתבצר ולהגיד: "הכל - לא".

טארק בשיר:

	למה לא? למה לפטור, אם הוא חייב?

היו"ר יעקב ליצמן:

	יש לי חידוש בשבילך: הם יכולים.

טלי ירון-אלדר:

	אני ממש מתקוממת כנגד זה. כל הפטור הזה בא בעקבות בקשה של הבנקים ורצון שלהם לבוא ולעודד את העיסקאות האלה,--


חיים הוזמן:

	בפירוש.

טלי ירון-אלדר:

	--ואנו ממס הכנסה באנו מאד לקראת הבנקים בעניין הזה. זה לא שהכל לא. הכל מתחיל מ"כן", ועכשיו אנו רק מתחילים את ההרחבות.

חיים הוזמן:

	יש לנו סעיף אחד על COMMODITY FUTURES, שאתם לא רוצים להחיל אותו.

היו"ר יעקב ליצמן:

	אמרת שיש לך פשרה. תציע אותה.

חיים הוזמן:

	אני מציע שניקח את ה-FUTURES ונחלק אותם. מה שהוא PRECIOUS MATTERS, מה שנקרא: זהב, פלטינה ו-SILVER, יהיו בהגדרה הזו, וכל שאר הסחורות, שזה קקאו, סוכר, נפט וכו', נקבל את הדעה שלכם. גם הספרות המקצועית מגדירה את ה-COMMODITIES כך: PRECIOUS MATTERS זה סוג אחד של COMMODITIES, וכל ה-COMMODITIES, מה שנקרא: קשיחים, הם סוג אחר של COMMODITIES. את ה-COMMODITIES הקשיחים נוציא החוצה, וה-PRECIOUS MATTERS- - -

סמדר אלחנני:

	איך מישהו יבוא אליך ויעשה לך FUTURES ב-PORK BARRELS? אתה יודע שהמסחר העיקרי בשיקאגו זה PORK BARRELS.

חיים הוזמן:

	הם עושים את זה פה.

סמדר אלחנני:

	האם דרך פה עושים לך את ה-FUTURES?

חיים הוזמן:

	אני צריך להסביר להם שזה לא פטור.

טלי ירון-אלדר:

	זה נראה לי חלק קטן, אם זה בארץ. הרי אינני יכולה לבדוק אם הזהב הזה נמצא בארץ או לא. כלומר, אינני יכולה לדעת באמת איפה נכס הבסיס.

חיים הוזמן:

	את לא יכולה שום דבר לדעת איפה נכס הבסיס.

טלי ירון-אלדר:

	אני יכולה. נניח, על מניות אני יכולה לבוא ולהגיד- - -

חיים הוזמן:

	מה קורה אם הוא מחזיק את המניה בניו-יורק ורק את ה-FUTURES הוא עושה פה?

טלי ירון-אלדר:

	אני יכולה לדעת אם נכס הבסיס הוא נכס שנסחר בארץ הוא במניות. בנכסים מהסוג הזה אני באמת לא יודעת. מה מטריד אותי? מעסיק אותי, שזה יהיה באמת מסחר בארץ שייעשה דרך העסקאות האלה.

חיים הוזמן:

	מטריד אותךְ חוסר הסימטריה בין המיסוי על נכס הבסיס לבין מיסוי עיסקה עתידית.

טלי ירון-אלדר:

	נכון, ופה אתה לא נותן לי פתרון לזה.

חיים הוזמן:

	אני רואה את ההיקף. האנשים שמתקשרים, תושבי החוץ שעושים זאת, בערב אחד קונים אלף חוזים כאלה ואלף חוזים כאלה. האם נראה לךְ שבאמת יש להם נכס בסיס על זהב בגודל החוזה העתידי? כולם ספקולנטים.

טלי ירון-אלדר:
	אולי כן ואולי לא.

סמדר אלחנני:
	אני חושבת, שעכשיו ענית את התשובה.

חיים הוזמן:
	אין להם נכסי בסיס.

סמדר אלחנני:

	לכן, STAY IN BED AND DON'T SPECULATE IN FUTURES.

היו"ר יעקב ליצמן:

	תודה רבה. שמענו את הויכוח. אתה אומר כך, והיא אומרת כך.

חיים הוזמן:

	הצעתי דרך ביניים. הצעתי שניקח את ה-COMMODITIES, ואת ה-PRECIOUS MATTERS נכניס- - -


היו"ר יעקב ליצמן:

	אין לי כאן שני אנשים שיצביעו אחד כך ואחד כך.

טלי ירון-אלדר:

	מה זו: דרך ביניים? דרך ביניים - מבחינתי, זהב וכסף זה אותו הדבר.

חיים הוזמן:

	את אומרת שזהב וכסף זה כמו קקאו וקפה.

טארק בשיר:

	אני  חושב שיהיה מקובל על כולם להרחיב את זה גם לברוקרים, ולא רק לבנקים.

טלי ירון-אלדר:

	כן, בטח. אם נותנים זאת, אז גם לברוקרים.

חיים הוזמן:

	הקטע של הברוקרים לא עושה שום דבר, כי הם לא פועלים ישירות בחו"ל אלא הם פועלים דרך הבנקים. לגביהם, אין לנו התנגדות.

	מר ליצמן, אני עדיין לא מרוצה מזה שלגבי הטובין אתה קיבלת את עמדת מס ההכנסה.

היו"ר יעקב ליצמן:

	קיבלתי כאן כמה דברים היום, ולא את כל הדברים. צריך להשאיר משהו לאחרי הבחירות.

חיים הוזמן:

	יכול להיות שאתה קיבלת פה דעה, ואני לא מכיר את הרקע של הגברת סמדר אלחנני, אבל נראה לי שהיא די- - -

היו"ר יעקב ליצמן:

	גם בגלל זה, אצביע נגד עכשיו. היא ותיקה בכנסת.

חיים הוזמן:

	היא הסכימה להגדרה של FUTURES.

יעל ייטב:

	בסוף סעיף 2 צריך לומר: "והכל אם תושב החוץ הגיש לתאגיד הבנקאי הצהרה על היותו תושב חוץ ועל זכאותו לפטור ממס". זה קיים בכל התקנות ניכוי במקור, ואנו רוצים שתהיה אחידות.


טלי ירון-אלדר:

	בקטע הזה, לגבי ההצהרה, גם הסכמתי, מבחינת מועדים, שזה לא יחול על עסקאות שנעשו כבר, ואז אנו דורשים רק- - -

היו"ר יעקב ליצמן:

	מה-1?

טלי ירון-אלדר:

	כן.

חיים הוזמן:

	שנעשו או שייעשו. בוא ונקבע איזו שהוא נוסח.

טלי ירון-אלדר:

	שנעשו ועדיין לא חל מועד הפרעון, ולכן הדרישה תהיה רק לפני מועד הפרעון לגבי כאלה ולא בינתיים.

	הדבר השני הוא לגבי שלושה חודשים, שבתקופה הזו גם עסקאות שייעשו בשלושת החודשים הקרובים - את ההצהרה יהיה אפשר לקבל לפני מועד הפרעון.

חיים הוזמן:

	אנו נפנה אליכם בעוד שלושה חודשים כדי להאריך זאת.

טלי ירון-אלדר:

	בסדר. תתארגנו לזה.

היו"ר יעקב ליצמן:

	אני מעמיד להצבעה את תקנות מס הכנסה (פטור לתושב חוץ על רווח הון מעיסקה עתידית) (תיקון), התשס"ג-2003, בכפוף לתיקונים שהעבירו עכשיו. מי בעד? מי נגד?

ה צ ב ע ה

תקנות מס הכנסה (פטור לתושב חוץ על רווח הון מעיסקה עתידית)
(תיקון), התשס"ג-2003, בכפוף לתיקונים שצויינו, התקבלו.


היו"ר יעקב ליצמן:

	התקנות אושרו.

	אני נועל את הישיבה. תודה לכולם.


הישיבה ננעלה בשעה 12:15.





